title: Suuri siirtomaasota

text: Braddock johti hyökkäystä ranskalaisten Fort Duquesnea vastaan vuonna 1655. Käydyssä taistelussa huomattavasti pienempi ranskalaisten ja heidän intiaaniliittolaistensa joukko otti kuitenkin voiton englantilaisista. Braddockin joukot väijytettiin ja Braddock itse sai surmansa. Massachusettsin kuvernööri William Shirley oli samaan aikaan johtamassa joukkojaan Fort Niagaraa vastaan, mutta kuultuaan Braddockin tappiosta hän jätti hyökkäyksen sikseen. Brittien pohjoisten alueiden intiaaniasiamies William Johnson johti puolestaan rajaseutumiehistä ja irokeeseista koottua joukkoa hyökkäyksellä Champlainjäevelle. Matkalla he kohtasivat kuitenkin ranskalaisen kenraali Jean-Armand Dieskaun johtamaan ranskalaisista ja heidän intiaaniliittolaisista koottuun joukkoon. Verinen taistelu ei johtanut selvään lopputulokseen, mutta sen jälkeen kuvernööri Pierre Rigaud de Vaudreuil rakennutti Georgejärven pohjoispäähän Fort Carillonin linnoituksen. Sodan alkuvaiheen ainoan merkittävän voittonsa britit saavuttivat Chignectonissa Acadian pohjoisosassa, jossa eversti Robert Monctonin johtamat joukot valtasivat ranskalaisen Fort Beauséjourin linnoituksen keväällä 1755. Muuten sotaa hallitsivat selvästi ranskalaiset ja heidän intiaaniliittolaisensa.


title: Suuri siirtomaasota

text: Huonon sotaonnen siivittämänä Uuden Englannin siirtolaiset alkoivat vaatia ranskalaistaustaisten acadialaisten karkottamista. Acadialaiset olivat tehneet uskollisuudenvalan, mutta nyt brittiläisen Nova Scotian kuvernööri päätti karkottaa heidät. Tuhansia acadialaisia karkotettiin ja muita pakeni alueelta. Louisianaan päätyneet acadialaiset tulivat sittemmin tunnetuksi cajunilaisina.


title: Suuri siirtomaasota

text: Pari vuotta sodan alkamisen jälkeen sota levisi Pohjois-Amerikasta Eurooppaan ja sota sai maailmansodan luonteen eri tahojen liittoutuessa keskenään. Euroopassa sota tuli sittemmin tunnetuksi seitsenvuotisena sotana sen päätyttyä vuonna 1763. Pohjois-Amerikassa ranskalaisten sotaonni jatkui vielä vuonna 1756. Ranskalaiset joukot valtasivat ensin Fort Oswagon linnoituksen Ontariojärven kaakkoisrannalla, minkä jälkeen he hallitsivat koko Suurten järven aluetta. Kuvernööri Vaudreuil valtasi myös Fort William Henryn New Yorkin osavaltion pohjoisosassa, mutta hän kieltäytyi etenemästä enää hieman etelämpänä sijainnutta Fort Edwardia vastaan. Vaudreuil oli ajautunut riitoihin Ranskan Kanadan armeijan uuden komentajan Louis-Joseph de Montcalmin kanssa, minkä lisäksi Uutta Ranskaa uhkasi viljapula ja näin joukkojen huoltovaikeudet. Ranskalaisten intendentti François Bigot loi puolestaan itselleen omaisuutta sodankäyntiin varatuista varoista. Ranskalaiset olivat lisäksi ylipäätänsä heikommassa asemassa Amerikassa. Ranskalaisia siirtolaisia oli alueella vain noin 60 000, kun taas englantilaisia oli lähes kaksi miljoonaa. Sodan kulku alkoi alkuvaiheen voitoista huolimatta kääntyä ranskalaisia vastaan.


title: Suuri siirtomaasota

text: Vuonna 1757 Ison-Britannian pääministeriksi noussut William Pitt alkoi tukea englantilaisia siirtokuntia entistä tarmokkaammin. Siirtokunnissa oli puolestaan päätetty hankkiutua ranskalaisista lopullisesti eroon, jotta niiden levittäytyminen kohti länttä tehtäisiin mahdolliseksi. Brittien laivasto hallitsi Atlanttia ja vuodesta 1758 eteenpäin ranskalaisten oli lähes mahdotonta tuoda Uuteen Ranskaan vahvistuksia. Ranskalaiset alkoivat menettää myös intiaaniliittolaisiaan. Alkukesällä vuonna 1758 kenraalien James Wolfen ja Jeffrey Amherstin johtama 13 000:n miehen armeija valtasi 4 000:n ranskalaisen puolustaman Louisburgin linnoituksen seitsemän viikon piirityksen jälkeen. Samaan aikaan toinen 15 000:n miehen armeija hyökkäsi Fort Carillonia vastaan, mikä olisi avannut tien Quebeciin. Ranskalaisen Montcalmin 3 500 miestä onnistuivat pysäyttämään paljon vahvemman hyökkääjän, mutta alueen puolustamiseksi ranskalaisia joukkoja oli vedetty pois lännestä. Tämän jälkeen englantilaisten oli helppoa vallata Ohiojoen laakson alue. Britit uhkasivat nyt Uuden Ranskan ydintä. Vaikka Montcalmin onnistui kerätä yhteen 15 000 sotilasta vuoteen 1759 mennessä, häntä vastassa oli moninkertainen joukko brittejä.


title: Suuri siirtomaasota

text: Vuonna 1759 James Wolfe johti 13 500:n miehen laivasto-osastoa mereltä St. Lawrence -joelle, jossa britit hyökkäsivät Quebecin kaupunkia vastaan. Kaupunki piiritettiin ja sen puolustajat kärsivät tappioita piirittävien brittijoukkojen tykkitulessa Lévis'n kukkuloilta. Piirityksen vielä kuluessa britit valtasivat muualla Fort Oswegon ja irokeesien kanssa myös Fort Niagaran. Linnoitusten valtaus takasi brittien hallinnan koko Ontario- ja Eriejärvien alueella. Quebeciä piirittävän Wolfen hyökkäys Montcalmijn joukkoja vastaan voitettiin Montmorencyssä jonkin verran Quebecistä alavirtaan, mutta tappion kärsineet britti alkoivat ryöstellä alueen maalaistaloja tuhoten ainakin 1 400 kanadalaisasumusta.


title: Suuri siirtomaasota

text: Syyskuussa 1759 britit keksivät reitin Quebecin selustaan. 13. syyskuuta he nousivat maihin Anse au Foulonin poukamassa, josta ranskalaiset eivät uskoneet hyökkääjän voivan kiivetä ylös paikan jyrkkää rinnettä. Ranskalaisten luuloista huolimatta britit nousivat maihin ja miehittivät pian Abrahamin tasankoja Quebecin suojaamattomalla länsipuolella. Hätääntynyt Montcalm päätti hyökätä brittejä vastaan ja alkanut Abrahamin tasankojen taistelu päättyi vain puolen tunnin kuluttua brittien voittoon. Quebec oli jäänyt ilman puolustajia ja se antautui briteille neljä päivää taistelun jälkeen.


title: Suuri siirtomaasota

text: Ranskalaisten tappiosta huolimatta he hallitsivat edelleen St. Lawrence -joen muuta aluetta. Varusteet ja ammukset olivat vähissä molemmilla osapuolilla ja vaikutti siltä, että lopullinen voitto lankeaisi sille osapuolelle, jonka laivat saapuisivat ensimmäisenä jäiden sulettua vuonna 1760. Ranskalaisten uusi komentaja Chevalier de Lévis johti vielä ennen jäiden sulamista 7 000:n miehen joukon brittien valtaamaa Quebeciä vastaan. Paikallinen brittivaruskunta oli tautien, talven ja keripukin jäljiltä vain 4 000:n miehen vahvuinen. Ranskalaiset voittivat Ste-Foyn verisen taistelun ja alkoivat piirittää kaupunkia odottaen ranskalaislaivoja. Laivoja ei kuitenkaan ollut tulossa. Britit olivat joen jäätyessä vetäytyneet pois St. Lawrencelta, mutta vuonna 1759 he olivat tuhonneet ranskalaisen laivasto-osaston Bretagnen edustalla Atlantilla. Vuonna 1760 ensimmäisinä paikalle saapuivat ranskalaislaivojen sijaan brittilaivat, samalla kun aluetta lähestyi 17 000:n miehen armeija maata pitkin etelästä ja lännestä. Montreal kukistui syyskuussa 1760 ja Kanada oli näin lopullisesti brittien käsissä, vaikka vielä vuonna 1762 ranskalaisten onnistui hetkellisesti vallata Newfoundlandin St. John'sin kaupungin.


title: Suuri siirtomaasota

text:
Seitsenvuotinen sota päättyi vuonna 1763 Pariisin rauhansopimukseen.
Ranska joutui luopumaan kaikista alueistaan Pohjois-Amerikan mantereella. Maa säilytti vain kalastusoikeuden Newfoundlandin pohjoisrannikolla ja oikeuden takuuksi sille luovutettiin Saint-Pierre ja Miquelon. Montrealista, Quebecistä ja Trois-Rivièresistä tehtiin brittien alaisuudessa Quebecin siirtokunta, jonka rajat olivat paljon entistä pienemmät.


title: Suuri siirtomaasota

text: Ranskan kanssa aiemmin liittoutuneille intiaaneille Pariisin rauha tiesi tukalaa asemaa, mikä johti osaltaan myöhempään Pontiacin kapinaan. Sodan jälkeen Yhdistyneen kuningaskunnan parlamentti halusi kustantaa Pohjois-Amerikan puolustusta lisäämällä siirtokuntien verotusta, minkä lisäksi siirtokunnat olivat nyt Ranskan uhan päätyttyä vähemmän riippuvaisia emämaastaan. Tilanne johti myöhemmin Yhdysvaltain vapaussotaan siirtokuntien kapinoidessa emämaataan vastaan.


title: Sergejs Žoltoks

text: Sergejs Žoltoks (, 2. joulukuuta 1972 – 3. marraskuuta 2004) oli latvialainen jääkiekkoilija. Uransa aikana hän pelasi 10 kautta NHL:ssä. Kausi 2003–2004 jäi hänen viimeisekseen, koska aikana pelatessaan Riga 2000:n joukkueessa, hän menehtyi sydänkohtaukseen.


title: Sergejs Žoltoks

text: Boston Bruins varasi Žoltoksin numerolla 55. Hän oli menestyksekkäästi pelannut Neuvostoliiton joukkueessa jääkiekon nuorten MM-kisoissa. Varauksen jälkeen hän matkusti Pohjois-Amerikan pelikentille, mutta pääosin pelasi vain farmiliigoissa. Tilanne muuttui, kun Bruins myi Žoltoksin Ottawa Senatorsiin, jossa hän alkoi saada peliaikaa. NHL-uransa aikana hän pelasi Senatorsin jälkeen vielä Montreal Canadiensissa, Edmonton Oilersissa, Minnesota Wildissa ja Nashville Predatorsissa.


title: Sergejs Žoltoks

text: Työsulkukaudella 2004–2005 Žoltoks palasi Latvian jääkiekkoliigaan Riga 2000:n joukkueeseen. 3. marraskuuta 2004 Riga 2000 pelasi ottelua Minskissä paikallista Dynamo Minskiä vastaan. Kesken ottelun Žoltoks pyörtyi, mutta virkosi ja meni pukuhuoneeseen. Pukuhuoneessa hän luuhistui ja kuoli. Ruumiinavauksessa kuolinsyyksi todettiin sydämen vajaatoiminta. Hän oli ollut aikasemmin samana vuonna sydänvian takia tarkkailussa sairaalassa.


title: Singapore olympialaisissa

text: Singapore osallistui olympialaisiin ensimmäisen kerran Lontoon 1948 kesäolympialaisissa. Siitä lähtien se on osallistunut kesäolympialaisiin omalla joukkueellaan kahta poikkeusta lukuun ottamatta. Tokion 1964 olympialaisten aikaan maa oli kuului Malesiaan, jolloin Singaporen urheilijat olivat osa Malesian joukkuetta. Vuoden 1980 Moskovan olympialaisia Singapore boikotoi. Talviolympialaisiin Singapore osallistui ensimmäisen kerran Pyeongchangissa 2018.


title: Singapore olympialaisissa

text: Singapore on saavuttanut viisi olympiamitalia. Maan menestyksekkäin laji olympialaisissa mitalien määrällä mitattuna on pöytätennis, missä se on saavuttanut yhden hopean ja kaksi pronssimitalia. Yksi hopeamitali on tullut painonnostosta. Ensimmäisen kultamitalinsa maa sai uinnista.


title: Singapore olympialaisissa

text: Singaporen ensimmäinen olympiamitalisti oli Rooman vuoden 1960 kesäolympialaisten painonnoston kevyessä sarjassa (alle 67,5 kg) hopeaa saavuttanut Tan Howe Liang. Maan seuraavat olympiamitalit tulivat vuoden 2008 Pekingin kesäolympialaisissa, jolloin naisten pöytätennisjoukkue Feng Tianwei, Li Jia Wei ja Wang Yue Gu, sijoittui naisten joukkuekilpailussa hopealle. Lontoossa 2012 maa sai kaksi mitalia pöytätenniksestä; Feng Tianwei saavutti pronssia naisten kaksinpelissä ja naisten joukkue sai pronssia joukkuekilpailussa. Rio de Janeiron olympialaisissa 2016 uimari Joseph Schooling voitti Singaporen historian ensimmäisen olympiakullan miesten 100 metrin perhosuinnissa.


title: Singapore olympialaisissa

text: Kaikista maailman valtiosta Singapore palkitsee olympiamenestyksen parhaiten rahallisesti; kullasta saa miljoona Singaporen dollaria (SGD) (noin 750 000 USD), hopeasta 500 000 SGD (~375 000 USD) ja pronssista 250 000 SGD (~188 000 USD).


title: The Lords of the New Church

text: The Lords of the New Church oli punkrockin superyhtye, jonka kokoonpanon muodosti neljä muusikkoa 1970-luvun merkittävistä punkyhtyeistä. Yhtye toimi vuosina 1982 – 1989. 2000-luvun alkupuolella The Lords of the New Church teki paluun kahden alkuperäisjäsenen (James ja Tregunna) voimin.


title: The Lords of the New Church

text: The Lords of the New Churchin perustivat vuonna 1982 punkpioneerit Stiv Bators (The Dead Boys), Brian James (The Damned), Dave Tregunna (Sham 69) ja Nicky Turner (The Barracudas). Se julkaisi kolme studioalbumia ja yhden livealbumin ennen kuin Bators lopetti yhtyeen 2. toukokuuta 1989 Lontoon Astorian keikan jälkeen.


title: The Lords of the New Church

text: "The Lords" - kuten fanit yhtyettä kutsuivat - sekoitti imagossaan goottirokkia ja glampunkia (glamrock-yhtye Hanoi Rocksin Michael Monroe soitti yhdellä yhtyeen albumilla saksofonia). Heidän musiikkinsa oli tummempaa ja melodisempaa kuin perinteinen punk.


title: Laura Dern

text: Laura Elizabeth Dern-Harper (s. 10. helmikuuta 1967 Los Angeles, Kalifornia, Yhdysvallat) on yhdysvaltalainen näyttelijä.


title: Laura Dern

text: Dern syntyi tunnettuun sukuun: hänen vanhempansa Bruce ja Diane Ladd ovat itse näyttelijöitä, ja demokraattipoliitikko George Dern oli isän isoisä. Hänellä oli vanhempi sisar, joka hukkui puolentoista vuoden ikäisenä, ennen Laura Dernin syntymää.


title: Laura Dern

text: Dern oli vuonna 1992 ehdolla parhaan naispääosan Oscar-palkinnon saajaksi. Hän on nelinkertainen Emmy-ehdokas (1992, 1994, 1997, 2008), ja hänelle on myönnetty Golden Globe 1993 ja 2009.


title: Laura Dern

text: Dern oli naimisissa muusikko Ben Harperin kanssa vuosina 2005–2013. Parilla on kaksi lasta, Ellery (s. 2001) ja Jaya (s. 2004).


title: Sri Lanka olympialaisissa

text: Sri Lanka osallistui olympialaisiin ensimmäisen kerran Lontoon 1948 kesäolympialaisissa. Siitä lähtien se on osallistunut kaikkiin kesäolympialaisiin lukuun ottamatta Montréalin 1976 olympialaisia, joita se boikotoi. 1970-luvulle saakka Sri Lanka tunnettiin nimellä Ceylon. Talviolympialaisiin Sri Lanka ei ole osallistunut.


title: Sri Lanka olympialaisissa

text: Maa on saavuttanut yhteensä kaksi olympiamitalia. Sen ensimmäinen olympiamitalisti oli Lontoon 1948 olympialaisissa hopeaa 400 metrin aitajuoksussa saavuttanut yleisurheilija Duncan White. Maan toisen olympiamitalin saavutti Sydneyn 2000 olympialaisten naisten 200 metrin juoksussa alun perin pronssille sijoittunut, mutta Marion Jonesin dopingkäryn myötä hopealle noussut Susanthika Jayasinghe.


title: June Lockhart

text: June Lockhart (s. 25. kesäkuuta 1925) on yhdysvaltalainen näyttelijä. Hänen vanhempansa olivat Gene ja Kathleen Lockhart.


title: June Lockhart

text: Varsinkin televisiotyöstään tunnettu Lockhart on saanut kaksi tähteä Hollywood Walk of Famella. Hänet palkittiin Tony-palkinnolla vuonna 1948, ja hän oli ehdolla Emmy-palkinnon saajaksi vuosina 1953 ja 1959.


title: June Lockhart

text: Lockhart syntyi New Yorkissa. Sarjoihin, joissa hän on esiintynyt, kuuluvat "Lassie", "Lost in Space" ja "General Hospital". Hänet nähtiin vuonna 1986 fantasia-/kauhuelokuvassa "Troll", joka sai kaksi jatko-osaa.


title: Mongolia olympialaisissa

text: Mongolia osallistui olympialaisiin ensimmäisen kerran Innsbruckin 1964 talviolympialaisissa ja myöhemmin saman vuoden Tokion kesäolympialaisissa.


title: Mongolia olympialaisissa

text: Paini on merkittävä osa Mongolian kulttuuria, ja se on myös olympialaisissa maan menestyksekkäin laji mitalimäärällä mitattuna. Kaikki painimitalit ovat tulleet vapaapainista. Lisäksi Mongolia on saanut menestystä judossa ja nyrkkeilyssä. Mongolian ensimmäinen olympiavoittaja oli Pekingissä 2008 judon alle 100-kiloisten sarjan voittanut Naidangiin Tüvshinbajar, joka on myös maan ainoa kaksinkertainen olympiamitalisti. Toinen olympiavoittaja oli Pekingissä nyrkkeilyn kääpiösarjan voittanut Badar-Uugan Enkhbat.


title: Mario Matt

text: Mario Matt (s. 9. huhtikuuta 1979 Zams, Itävalta) on itävaltalainen uransa lopettanut alppihiihtäjä.


title: Mario Matt

text: Matt voitti pujottelun olympiakultaa vuonna 2014 ja on lisäksi voittanut maailmanmestaruuden samassa lajissa kahdesti; vuosina 2001 ja 2007. Vuoden 2007 kisoissa hän oli lisäksi voittamassa joukkuekilpailun mestaruutta Itävallan joukkueessa. Alppiyhdistetyn hopeaa hän sai vuoden 2001 maailmanmestaruuskisoista ja pujottelun pronssia 2013.


title: Mario Matt

text: Matt pysyi huipulla poikkeuksellisen kauan ja on kaikkien aikojen toiseksi vanhin (vuoden 2018 voittajan André Myhrerin jälkeen) pujottelun olympiavoittaja. Ensimmäinen maailmancupin osakilpailuvoitto tuli vuonna 2000 ja viimeisin vuoden 2013 joulukuussa, jolloin hänestä tuli kaikkien aikojen vanhin pujottelun maailmancuposakilpailun voittanut kilpailija. Maailmancupin osakilpailuvoittoja hänellä on yhteensä viisitoista kappaletta ja kärkikolmikkoon hän sijoittui 42 kertaa. Maailmancupin kokonaiskilpailussa hän oli parhaimmillaan viides kaudella 2006–2007. Pujottelun maailmancupissa hän sijoittui kolmanneksi kaudella 2000–2001 ja toiseksi kaudella 2006–2007.


title: Mario Matt

text: Vapaa-ajallaan Matt harrastaa mm. vaellusta ja jalkapalloa. Hän on myös innokas hevosmies. Mario Mattin Andreas-veli on freestylehiihtäjä ja Michael-veli on alppihiihtäjä.


title: NHL:n varaustilaisuus 2001

text: NHL:n varaustilaisuus 2001 oli National Hockey Leaguen , joka järjestettiin 23.–24. kesäkuuta 2001 National Car Rental Centerissä Sunrisessa, Floridassa. Tilaisuudessa varattiin yhteensä 289 pelaajaa yhdeksän kierroksen aikana.


title: Filippiinit olympialaisissa

text: Filippiinit osallistui olympialaisiin ensimmäisen kerran Pariisin 1924 kesäolympialaisissa. Siitä lähtien Filippiinit on osallistunut kaikkiin kesäolympialaisiin lukuun ottamatta Moskovan 1980 olympialaisia, joita maa boikotoi. Ensimmäisen olympiamitalinsa Filippiinit saavutti Amsterdamin 1928 kesäolympialaisissa. Kaikkiaan maa on saavuttanut yhdeksän olympiamitalia, mutta ei yhtään kultamitalia.


title: Filippiinit olympialaisissa

text: Filippiinit on saavuttanut olympiamitaleja kolmessa eri urheilumuodossa. Eniten mitaleja sillä on nyrkkeilystä. Maan ensimmäinen mitalisti ja yhä ainoa kaksinkertainen mitalisti on uimari Teófilo Yldefonso, joka saavutti pronssia 200 metrin rintauinnissa vuosina 1928 ja 1932.


title: Toni Söderholm

text: Toni Kristian Söderholm (s. 14. huhtikuuta 1978 Kauniainen) on suomalainen jääkiekkovalmentaja ja uransa päättänyt jääkiekkoilija, pelipaikaltaan puolustaja. Viimeisellä kaudellaan 2015–2016 hän edusti DEL-joukkue EHC Müncheniä. Söderholm muistetaan etenkin pitkästä urastaan Helsingin IFK:ssa.


title: Toni Söderholm

text: Nykyisin Söderholm toimii Saksan Oberligassa pelaavan SC Riesserseen päävalmentajana. Joulukuussa 2018 Söderholm nimitettiin myös Saksan jääkiekkomaajoukkueen päävalmentajaksi Los Angeles Kingsin organisaatioon siirtyneen Marco Sturmin seuraajaksi.


title: Toni Söderholm

text: Pelaajana Söderholmin vahvuuksiin lukeutuivat hyvä pelikäsitys ja kiekollinen peli.


title: Toni Söderholm

text: Söderholm on HIFK:n kasvatti, joka A-juniorikautensa jälkeen lähti vuonna 1998 Pohjois-Amerikan yliopistosarjaan pelaamaan. Neljän Yhdysvalloissa vietetyn vuoden jälkeen Söderholm teki paluun HIFK:n joukkueeseen kaudella 2002–03. Hänet valittiin SM-liigan vuoden tulokkaaksi saman kauden päätteeksi ja seuraavalla kaudella 2003–04 hän voitti parhaan puolustajan palkinnon sekä valittiin All Stars -kentälliseen.


title: Toni Söderholm

text: Maaliskuussa 2005 Söderholm siirtyi kaksivuotisella sopimuksella NLA-joukkue SC Berniin yhdessä HIFK-hyökkääjä Kimmo Kuhdan kanssa. Kausi sveitsiläisseurassa oli Söderholmille eheä ja hän oli runkosarjassa joukkueensa tehokkain puolustaja 24 pisteellä. SC Bern venyi runkosarjan voittoon, mutta tippui jo pudotuspelien ensimmäisellä kierroksella Kloten Flyersille otteluvoitoin 2–4.


title: Toni Söderholm

text: Seuraavalla kaudella 2006–07 Söderholm jatkoi vahvoja otteitaan ja oli runkosarjassa puolustajien pistepörssin kymmenennellä sijalla. Söderholmin kausi berniläisjoukkueessa päättyi kuitenkin kirvelevästi pudotuspelien finaaleissa HC Davosin viedessä Meisterpokalin voitoin 4–3.


title: Toni Söderholm

text: Kauden jälkeen Söderholm solmi sopimuksen Elitserien-seura Frölunda Indiansiin, jossa hän pelasi seuraavat puolitoista kautta. Toisella Frölundan kaudella Söderholmin vastuu jäi kuitenkin vähäiseksi ja hän siirtyi siirtorajan kynnyksellä takaisin HIFK:hon.


title: Toni Söderholm

text: Keväällä 2011 Toni Söderholm voitti Suomen mestaruuden HIFK:n riveissä ja sai pudotuspelien parhaan pelaajan Jari Kurri -palkinnon.


title: Toni Söderholm

text: Kaudella 2011–2012 Söderholm teki henkilökohtaisen piste-ennätyksensä SM-liigassa. Tehot 8+39=47 riittivät puolustajien pistepörssin voittoon. Söderholm voitti myös koko liigan tehotilaston ja hänet palkittiin Matti Keinonen -palkinnolla. Söderholm rikkoi myös 39 syötöpisteellään SM-liigapuolustajien yhden kauden syöttöennätyksen, jota pitivät aiemmin hallussaan Timo Jutila, Cory Murphy ja Marek Židlický 37 syöttöpisteellä.


title: Toni Söderholm

text: Huhtikuussa 2015 Söderholm solmi yhden kauden sopimuksen saksalaisseura EHC Münchenin kanssa. DEL-liigan mestaruuteen päättyneen kauden jälkeen hän lopetti pelaajauransa.


title: Toni Söderholm

text: Toni Söderholm on edustanut Suomea kaksissa maailmanmestaruuskisoissa 2005 sekä 2007, josta palkintona hopeamitali.


title: Toni Söderholm

text: Söderholm kertoi ajatelleen pelaavansa yhden kauden pidempään, mutta lopettaminen tuli ajankohtaiseksi hänen saatua työtarjouksen Saksasta. Kesäkuussa 2016 EHC München nimittikin Söderholmin valmennusryhmäänsä kehitysvalmentajan paikalle. Tämän lisäksi hän toimi Münchenin famiseurassa SC Riesserseessa Tim Reganin apuvalmentajana DEL2-liigassa sekä Saksan alle 20-vuotiaiden maajoukkueen valmennusryhmässä.


title: Toni Söderholm

text: Toukokuussa 2017 Söderholm nimitettiin SC Riesserseen päävalmentajaksi.


title: Toni Söderholm

text: Söderholm aloitti Saksan maajoukkuevalmentajana 20. joulukuuta 2018. Hänen sopimuksensa on alustavasti seuraavan olympiadin mittainen.


title: Wilhelm Voigt

text: Friedrich Wilhelm Voigt (13. helmikuuta 1849 – 3. tammikuuta 1922) oli saksalainen huijari, joka esiintyi vuonna 1906 Preussin armeijan kapteenina, vaikka olikin tavallinen suutari. Tapauksen johdosta hänet tunnetaan nimellä ”Köpenickin kapteeni”.


title: Wilhelm Voigt

text: Voigt syntyi Tilsitissä, Saksan keisarikunnan rajamaalla. 14-vuotiaana vuonna 1863 hänet tuomittiin 14 päiväksi vankeuteen varkaudesta. Tämän takia hän joutui eroamaan koulusta. Suutarin ammatin Voigt oppi isältään.


title: Wilhelm Voigt

text: Vuosien 1864–1891 välisenä aikana Voigt istui kaikkiaan 25 vuotta vankilassa varkauksista ja väärennöksistä. Pisin tuomio oli 15 vuotta. Hän vapautui 12. helmikuuta 1906.


title: Wilhelm Voigt

text: Voigt eli kulkurina ja kierteli paikasta toiseen, kunnes muutti sisarensa luokse Rixdorfiin Berliinin lähelle. Hän harjoitti Berliinissä suutarin ammattia, kunnes poliisi karkotti hänet kaupungista 24. elokuuta. Virallisesti Voigt sanoi matkustavansa Hampuriin, mutta jäi Berliiniin, vaikkei ollutkaan siellä kirjoilla.


title: Wilhelm Voigt

text: Vanhojen vaatteiden kauppiaalta Voigt hankki preussilaisen kapteenin univormun ja naamioitui kapteeniksi. 16. lokakuuta 1906 Voigt meni paikallisille sotilasparakeille ja huusi komennon Preussin 1. kaartinrykmentin sotilaille: ”Hänen Keisarillisen Majesteettinsa nimeen otan komennon, ajamme Köpenickiin suorittamaan palvelustehtävää.” Hän matkusti sotilaineen S-Bahnilla (paikallisjunalla) Köpenickiin. Perillä hän marssi raatihuoneelle, meni pormestarin puheille ja sanoi: ”Teidät on pidätetty.” Upseerin arvoinen pormestari ei voinut tehdä muuta kuin totella. Myös kaupunginsihteeri pidätettiin. Kun pormestari kysyi valtakirjaa, Voigt viittasi sotilaidensa pistimiin ja totesi: ”Tässä on minun valtakirjani.” Pormestari, joka oli reservinupseeri, ihmetteli kapteenin korkeaa ikää ja että tämä piti lakkinsa kokardia ylösalaisin. Voigt määräsi kaupungin raatihuoneen luovuttamaan kaikki kassassa olevat rahat, yhteensä 4 000 Saksan markkaa, ja kirjoitti niistä ”virallisen” kuitin (tosin entisen vankilanjohtajansa nimellä). Voigt käski sotilaita vartioimaan pormestaria ja lähti rahoineen pois.


title: Wilhelm Voigt

text: Kymmenen päivän kuluttua poliisi pidätti Voigtin hänen asunnossaan aamulla. Hänen ullakoltaan löytyi paljon erilaisia vaatteita. Voigt oli oppinut kotikaupungissaan Tilsitissä suutarin oppipoikana ollessaan matkimaan upseereiden ääntä ja käytöstä.


title: Wilhelm Voigt

text: Muistelmissaan Voigt väitti, ettei ollut lainkaan halunnut rahoja, vaan ulkomaanpassin, jota hänelle erinäisten rikosten takia ei ollut myönnetty. Toisten tietojen mukaan hän oli kuitenkin suunnitellut kaappaustaan jo viimeisimmän vankilatuomionsa aikana kaupungin kassassa muka olevien kahden miljoonan markan houkuttelemana; passia hän haki (turhaan) vasta vähän ennen Köpenickin tapausta.


title: Wilhelm Voigt

text: Voigt tuomittiin 1. joulukuuta neljäksi vuodeksi vankeuteen. Köpenickin tapaus sai paljon myötämielistä huomiota ja Saksan keisari Vilhelm II, jonka myös väitetään huvittuneen Voigtin rohkeasta tempauksesta, armahti hänet 16. elokuuta 1908.


title: Wilhelm Voigt

text: Tapauksen jälkeen Voigtista tuli kuuluisa. Vankilasta päästyään hänestä tehtiin patsas berliiniläiseen vahakabinettiin. Voigt jakoi museossa nimikirjoituksia, mutta poliisi kielsi sen. Voigt esiintyi pienissä teattereissa ja signeerasi valokuvia nimikirjoituksellaan. Hän esiintyi ympäri Eurooppaa, muun muassa Dresdenissä, Wienissä ja Budapestissa sekä vieraili monissa ravintoloissa ja huvipuistoissa.


title: Wilhelm Voigt

text: Vuonna 1909 hän julkaisi tapauksesta kirjan. Hänen matkansa Yhdysvaltoihin oli vähällä epäonnistua, sillä maahanmuuttoviranomaiset eivät vuonna 1910 antaneet hänelle turistiviisumia, mutta hän matkusti maahan Kanadan kautta. Hän sai myös kuvansa Madame Tussaud’n vahakabinettiin Lontooseen.


title: Wilhelm Voigt

text: Eräs rikas berliiniläinen leskirouva, joka oli Voigtin ihailija, lahjoitti hänelle suuren elinkoron. Voigt muutti Luxemburgiin, jossa hän työskenteli tarjoilijana ja suutarina. Kaksi vuotta myöhemmin hän osti talon ja jäi eläkkeelle. Ensimmäisen maailmansodan jälkeinen inflaatio hävitti kuitenkin hänen omaisuutensa. Voigt kuoli Luxemburgissa vuonna 1922.


title: Wilhelm Voigt

text: Vuonna 1931 saksalainen kirjailija Carl Zuckmayer kirjoitti Köpenickin tapauksen pohjalta näytelmän nimeltä ”Köpenickin kapteeni”. Myös monia elokuvia tehtiin, esimerkiksi vuonna 1956 valmistunut Heinz Rühmannin elokuva ja Rudolf Plattenin televisioelokuva vuodelta 1960. Viimeisin oli Harald Juhnken elokuva vuodelta 1997. Kirjailija John Mortimer kirjoitti käsikirjoituksen Voigtista kertovaan näytelmään, jonka ensi-ilta oli Lontoon Old Vic -teatterissa maaliskuussa 1971, nimiosassa Paul Scofield.


title: Etelä-Korea olympialaisissa

text: Etelä-Korea osallistui olympialaisiin ensimmäisen kerran Sankt Moritzin 1948 talviolympialaisissa. Sen jälkeen se on ollut poissa kisoista vain Oslon 1952 talviolympialaisista ja boikotoimistaan Moskovan 1980 kesäolympialaisista. Se on saavuttanut kaikkiaan 317 olympiamitalia ja on olympialaisten mitalitilastossa kolmanneksi parhaana aasialaisena maana. Etelä-Korean pääkaupunki Soul isännöi vuoden 1988 kesäolympialaisia.


title: Etelä-Korea olympialaisissa

text: Etelä-Korea on saavuttanut olympiamitaleja yli 20 urheilumuodossa. Parhaiten se on menestynyt kaukalopikaluistelussa, jousiammunnassa, judossa, taekwondossa ja painissa. Maan ensimmäinen olympiavoittaja oli vapaapainija Yang Jung-mo, joka voitti kultaa Montréalin 1976 olympialaisten höyhensarjassa (alle 68 kg).


title: Syntymämerkki (kirja)

text: Syntymämerkki () on yhdysvaltalaisen poplaulaja Britney Spearsin ja hänen äitinsä Lynne Spearsin kirjoittama romaani. Se kertoo 14-vuotiaasta Holly-tytöstä, joka asuu mississippiläisessä pikkukaupungissa äitinsä Wandan kanssa, jolla on salaperäinen syntymämerkki. Holly haaveilee pääsystä kuuluisaan Havertyn taidekouluun. Kirjan on suomentanut Ulla Selkälä ja se ilmestyi suomeksi WSOY:n kustantamana vuonna 2001.


title: Magic Numbers

text: Magic Numbers on psytrancea tuottavan 1200 Micrograms -yhtyeen viides studioalbumi, joka julkaistiin 21. toukokuuta 2007.


title: Heinrich Boie

text: Heinrich Boie (4. toukokuuta 1784 Meldorf, Schleswig-Holstein – 4. syyskuuta 1827 Bogor, Jaava, Indonesia) oli saksalainen eläintieteilijä.


title: Heinrich Boie

text: Hänen isänsä oli runoilija Heinrich Christian Boie ja veljensä eläintieteilijä Friedrich Boie.


title: Heinrich Boie

text: Boie opiskeli lakia Kielissä ja Göttingenissä. Yliopistossa hän kiinnostui luonnontieteistä käytyään Johann Friedrich Blumenbachin luennoilla Göttingenissä ja Friedrich Tiedemannin luennoilla Heidelbergissä. Hänet osoitettiin Coenraad Jacob Temminckin assistentiksi Leidenin museoon. 1825 hän matkusti Jaavalle Salomon Müllerin kanssa tarkoituksenaan kerätä näytteitä Leidenin museon kokoelmiin. Jaavalla hän tapasi myös Heinrich Kuhlin. Hän kuoli siellä kuumeeseen. Hermann Schlegelin oli määrä matkustaa Jaavalle mukaan tutkimusryhmään, mutta Boien kuolema muutti suunnitelmia.


title: Heinrich Boie

text: Boie tutki etupäässä matelijoita ja sammakkoeläimiä mutta hän tutki myös lintuja ja kuvaili ainakin ruostepyrstöjen ("Cercotrichas") ja töyhtötikkojen ("Celeus") suvun. Molukkienpunamesikko ("Myzomela boiei") (Müller, 1843) on nimetty hänen kunniakseen.


title: John Whitman

text: John Whitman on yhdysvaltalainen kirjailija. Hän on kirjoittanut useita kirjoja, esimerkiksi "Star Wars: Galaxy of Fear" -sarjan. Hänen tuorein projektinsa on neljä 24 -televisiosarjan pohjalta kirjoitettua teosta.


title: John Whitman

text: Whitman opiskeli vuosina 1985-1989 Kalifornian yliopisto, Berkeleyssä, josta hän sai bachelor-tutkinnon, ja vuosina 1990-1991 Bostonin yliopistossa, josta hän valmistui maisteriksi. Hän työskenteli Time Warner Audiobooks -yhtiössä vuosina 1991-1999. Kyseisenä aikana hän myös aloitti varsinaisen kirjailijanuransa.


title: Martin Buß

text: Martin Buß (s. 7. huhtikuuta 1976 Berliini) on entinen saksalainen korkeushyppääjä. Hän voitti kultaa yleisurheilun maailmanmestaruuskilpailuissa Edmontonissa vuonna 2001.


title: Martin Buß

text: Buß aloitti korkeushypyn 17-vuotiaana. Hän osallistui ensimmäisiin maailmanmestaruuskilpailuihin Ateenassa vuonna 1997 ja sijoittui yhdeksänneksi. Seuraavissa maailmanmestaruuskilpailuissa vuonna 1999 Sevillassa hän voitti pronssia tuloksella 232 cm ja hävisi kilpailun voittaneelle Vjatšeslav Voroninille 5 cm.


title: Martin Buß

text: Edmontonin maailmanmestaruuskilpailuissa vuonna 2001 Buß voitti maailmanmestaruuden tuloksella 236 cm. Tulos oli merkittävä, koska hän oli loukannut edellisenä kesänä akillesjänteensä.


title: Martin Buß

text: Buß ei pystynyt loukkaantumisten takia osallistumaan vuoden 2000 eikä 2004 kesäolympialaisiin. Hän lopetti uransa vuonna 2006 lukuisten loukkaantumisten jälkeen.


title: Oriola

text: Oriola Oyj (vuoteen 2017 Oriola-KD Oyj) on suomalainen pörssiyhtiö, joka toimii Suomen ja Ruotsin terveyden ja hyvinvoinnin markkinoilla. Oriola tarjoaa palveluita sekä terveys- ja hyvinvointituotteita lääkeyhtiöille, apteekeille ja muille alan toimijoille sekä kuluttajille. Ruotsissa Oriola omistaa maan kolmanneksi suurimman apteekkiketjun, Kronans Apotekin, jolla on yli 320 apteekkia kautta Ruotsin.


title: Oriola

text: Oriolan pääkonttori sijaitsee Espoossa ja muut toimipisteet Tukholmassa, Mölnlyckessä ja Enköpingissä Ruotsissa.


title: Oriola

text: Apteekkitavarakauppa Oriola Oy perustettiin vuonna 1948 osana Orion-yhtymää. Perustajina olivat varatuomari Sauli Sipilä, arkkiatri Arvo Ylppö ja professori Erkki Leikola. Ensimmäisenä toiminta-ajatuksena oli tuottaa maahan, myydä ja välittää kemiallisia lääkeaineita, kemikalioita sekä saniteettitavaraa ja muita läheisesti näihin liittyviä tavaroita.


title: Oriola

text: Vuonna 1954 nimi muutettiin Oriola Oy:ksi. Vuonna 1968 Oriola muutti Helsingin Vallilasta Espoon Mankkaalle. Kahta vuotta myöhemmin perustettiin yrityksen sairaalatarvikeosasto ja pian myös laboratoriotarvikeosasto. 1970-luvulla Orion laajeni myös röntgentarvikkeisiin. Röntgen- ja laboratoriotarvikkeet tunnetaan nykyisin Healthcare Trade -yksikkönä. Hammasväline Oy siirtyi Orionin omistukseen vuonna 1974, kunnes vuonna 2010 se myytiin ruotsalaiselle Lifco-yhtiölle. Vuonna 1986 Orion osti luontaistuotteisiin erikoistuneen Reformi-Keskuksen, jonka pohjalta vuonna 2008 muodostettiin Consumer Health -yksikkö. Yksikön tuotevalikoimaan kuuluu lukuisia vahvoja terveystuotteiden brändejä, kuten Gefilus ja Lysi.


title: Oriola

text: Mankkaalle avattiin uusi keskusvarasto vuonna 1988, ja sitä laajennettiin vuonna 1997.


title: Oriola

text: Orionin jakautuessa vuonna 2006 Oriolasta tuli osa Oriola-KD-konsernia, joka oli tuolloin Suomen ja Ruotsin suurin lääketukku. Vuonna 2011 Ruotsin "KD Pharma" ja Venäjän "Moron" luopuivat nimistään yhteisen Oriola-brändin hyväksi.


title: Oriola

text: Venäjän-liiketoimintonsa Oriola myi vuonna 2014. Vuonna 2015 Oriola hankki ruotsalaisen annosjakeluun erikoistuneen Svensk Dos -yrityksen ja vuonna 2016 suomalaisen annosjakelun tukipalveluita tarjoavan Pharmaservice Oy:n. Pharmaservice tarjoaa lääkkeiden koneellisen annosjakelun tukipalveluita (Anja) Suomen apteekeille. Vuonna 2016 Oriola hankki myös 70,9 prosentin osuuden kotimaisesta lääkealan palveluyrityksestä Farentasta, joka tarjoaa asiantuntijapalveluita lääkeyrityksille ja henkilöstöpalveluita apteekeille.


title: Oriola

text: Vuonna 2017 Oriola osti ruotsalaisen terveysalan palveluyrityksen ICTHS Health Supportin joka tarjoaa asiantuntijapalveluita apteekeille, lääkeyhtiöille ja terveydenhuollon toimijoille, ja myi Baltian liiketoimintonsa yritysten toimivalle johdolle (SIA Oribalt Group).


title: Oriola

text: Syksyllä 2017 Oriolalla oli toimitusvaikeuksia tietojärjestelmien päivityksen vuoksi.


title: Oriola

text: Oriola ja Kesko allekirjoittivat vuonna 2017 sopimuksen yhteisyrityksen perustamisesta ja kertoivat perustavansa koko Suomen kattavan terveys-, kauneus- ja hyvinvointimyymälöiden ketjun. Kokonaisvaltaiseen hyvinvointiin keskittyvän Hehku-ketjun verkkokauppa ja 18 ensimmäistä myymälää avautuivat keväällä 2018.


title: Oriola

text: Oriola on jakautunut kolmeen liiketoiminta-alueeseen: palvelut, kuluttaja ja terveydenhuolto. "Kuluttaja"-liiketoiminta-alue tarjoaa tuotteita ja palveluita kuluttajien terveyteen ja hyvinvointiin, ja toimii vähittäiskaupassa Ruotsissa ja Suomessa.


title: Oriola

text: "Palvelut" tarjoaa räätälöityjä palveluita lääkeyrityksille, apteekeille ja muille alan toimijoille Ruotsissa ja Suomessa sekä laajan valikoiman terveydenhuollon kuluttajatuotteita vähittäiskaupalle Suomessa.


title: Oriola

text: "Terveydenhuolto" tarjoaa palveluita sairaaloille, terveyskeskuksille ja muille terveydenhuoltoalan toimijoille, sekä lääke- ja annosjakelupalveluita julkisille ja yksityisille asiakkaille Ruotsissa ja annosjakelun tukipalveluita apteekeille Suomessa.


title: Oriola

text: Oriolalla on kaksi osakesarjaa: A- ja B-sarja. A-sarjan osakkeilla on 20 ääntä, ja B-sarjan osakkeilla yksi ääni. Kaupankäynti Oriola-KD:n osakkeilla alkoi Helsingin pörssissä 3. heinäkuuta 2006.


title: Oriola

text: Suurimmat omistajat äänimäärän mukaan (tilanne 31.1.2018):


title: Vjatšeslav Voronin

text: Vjatšeslav Voronin (s. 5. huhtikuuta 1974 Vladikavkaz) on venäläinen korkeushyppääjä.


title: Vjatšeslav Voronin

text: Voronin voitti vuonna 1993 hopeaa nuorten Euroopan-mestaruuskilpailuissa. Ensimmäisen aikuisten arvokilpailumitalinsa hän voitti vuonna 1998 hypättyään hopealle Valencian EM-hallikilpailuissa. MM-hallikisoissa 1999 Maebashissa hän sijoittui toiseksi samalla tuloksella 236 cm voittajan Javier Sotomayorin kanssa. Sevillan ulkoratojen MM-kisoissa 1999 hän voitti kultaa tuloksella 237 cm. Vuonna 2000 hän voitti hopeaa Gentin sisäratojen EM-kilpailuista ja sijoittui kymmenenneksi Sydneyn olympialaisissa. MM-hallikisoissa 2001 hän sijoittui yhdeksänneksi. Saman vuoden ulkoratojen MM-kisoissa Edmontonissa hän jakoi toisen sijan maanmiehensä Jaroslav Rybakovin kanssa tuloksella 233 cm. Ateenan olympialaisissa 2004 hän sijoittui yhdeksänneksi ja seuraavana vuonna Helsingin MM-kisoissa kahdeksanneksi. Pekingin olympialaisissa 2008 hän karsiutui loppukilpailusta.


title: Vjatšeslav Voronin

text: Voronin hyppäsi ulkoratojen Venäjän ennätyksen 240 cm vuonna 2000 ja sisäratojen Venäjän ennätystä hän paransi kahdesti hypättyään 236 cm vuonna 1999 ja 237 cm vuonna 2000. Ulkoratojen Venäjän ennätyksen rikkoi Ivan Uhov vuonna 2014 ja sisäratojen ennätyksen Jaroslav Rybakov vuonna 2005.


title: Armas Pyy

text: Armas Akseli Pyy (27. toukokuuta 1913 Helsinki – 29. heinäkuuta 1996 Helsinki) oli suomalainen jalkapalloilija.


title: Armas Pyy

text: Tukimiehenä pelannut "Pete" Pyy oli Suomen jalkapallojoukkueen varamies Berliinin 1936 olympialaisissa. Kaikkiaan hän pelasi 14 A-maaottelua. Suomen mestaruuden hän voitti Helsingin Jalkapalloklubin riveissä vuosina 1936 ja 1938. Myöhemmin hän toimi Myllykoskella pelaajavalmentajana ja Helsingin Jalkapalloklubin johtokunnassa (puheenjohtajana vuonna 1959).


title: Tauno Paakkanen

text: Tauno Anton Paakkanen (8. maaliskuuta 1911 Viipuri – 9. heinäkuuta 1967 Joutseno) oli suomalainen jalkapalloilija.


title: Tauno Paakkanen

text: Hyökkääjänä pelannut Paakkanen oli Suomen jalkapallojoukkueen varamies Berliinin 1936 olympialaisissa. Kotimaassaan hän edusti Viipurin Susia. Suomen mestaruuden hän voitti vuonna 1940 ja SM-pronssia vuonna 1937.


title: Piiskahäntävallabi

text: Piiskahäntävallabi ("Macropus parryi") on Itä-Australiassa elävä kengurulaji.


title: Piiskahäntävallabi

text: Piiskahäntävallabin tunnistaa poskien valkoisista raidoista ja huomattavan pitkästä hännästä. Eläin on väriltään pääosin vaaleanruskea, mutta korvien alaosa, otsa ja hännän pää ovat tummemman ruskeat.


title: Piiskahäntävallabi

text: Piiskahäntävallabi on yleinen Itä-Australiassa Uuden Etelä-Walesin pohjoisosissa ja Queenslandin rannikkoalueilla.


title: Piiskahäntävallabi

text: Piiskahäntävallabi on varsin sosiaalinen eläin ja elää usein jopa 50–80 yksilön ryhmissä.


title: Piiskahäntävallabi

text: Ravinnokseen se käyttää lähinnä ruohoja ja heinäkasveja. Se viettää päivän kuumimman ajan kasvillisuuden suojissa ja etsii ruokaa aikaisin aamulla tai vasta myöhään iltapäivällä.


title: Salomon Müller

text: Salomon Müller (1804 Heidelberg – 1864) oli saksalainen eläintieteilijä.


title: Salomon Müller

text: Müller oli heidelbergiläisen satulantekijän poika. Vuonna 1823 Coenraad Jacob Temminck lähetti hänet, Heinrich Boien ja Heinrich Christian Macklotin Itä-Intiaan keräämään näytteitä Leidenin museon kokoelmiin. Müller kävi Indonesiassa 1826, Uudessa-Guineassa ja Timorissa 1828, Jaavalla 1831 ja Sumatralla vuosien 1833 ja 1835 välillä.


title: Salomon Müller

text: Vuonna 1836 Müller oli Borneolla Kaakkois-Kalimantanissa, jossa hän kirjoitti päiväkirjaansa paikallisesta sininiskaiibispopulaatiosta ("Pseudibis davisoni"), joka oli silloin runsas, mutta on nyttemmin äärimmäisen uhanalainen.


title: Salomon Müller

text: Müller kuvaili ja nimesi molukkienpunamesikon ("Myzomela boiei") Heinrich Boien kunniaksi.


title: Yrjö Sotiola

text: Yrjö Armas Sotiola (19. toukokuuta 1913 Helsinki – 1. kesäkuuta 1992 Helsinki) oli suomalainen jalkapalloilija.


title: Yrjö Sotiola

text: Lempinimellä "Sota-Olli" tunnettu Sotiola oli Suomen jalkapallojoukkueen varamies Berliinin 1936 olympialaisissa. Kaikkiaan hän pelasi 12 A-maaottelua. Kotimaassaan hän edusti Helsingin Palloseuraa ja voitti Suomen mestaruuden vuosina 1934 ja 1935. Hän pelasi SM-sarjassa vuoteen 1949 saakka ja teki yhteensä 60 maalia. Pelaajauransa hän lopetti vuonna 1952. Myöhemmin hän toimi muun muassa poikien maajoukkueen valmentajana.


title: Henadz Maroz

text: Henadz Viktaravitš Maroz (, , s. 15. elokuuta 1978) on valkovenäläinen korkeushyppääjä.


title: Henadz Maroz

text: Vuonna 2003 hän voitti pronssia yleisurheilun sisäratojen maailmanmestaruuskilpailuissa. Hänen ennätyksensä on 2,33 m.


title: Henadz Maroz

text: Hän voitti kaksi mitalia universiadeissa vuosina 2001 ja 2005. Hän on osallistui vuoden 2004 kesäolympialaisiin Ateenassa sekä vuoden 2005 yleisurheilun maailmanmestaruuskilpailuihin, mutta ei saavuttanut menestystä.


title: Aili Mäkinen

text: Aili Mäkinen (1907–1988) oli suomalainen poliitikko, joka toimi muun muassa Suomen kommunistisen puolueen valistussihteerinä (1945–1957) sekä SKP:n ja SKDL:n pää-äänenkannattaja Kansan Uutisten varapäätoimittajana (1957–1969). Hän kuului SKP:n poliittiseen toimikuntaan vuosina 1945–1965.


title: Aili Mäkinen

text: Aili Mäkinen syntyi vuonna 1907 viisilapsiseen perheeseen, joka osallistui aktiivisesti työväenliikkeen toimintaan. Sisällissodan jälkeen Mäkiset muuttivat Helsinkiin, jossa Aili kävi Kallion kansakoulua. Mäkinen osallistui politiikkaan jo varhain Työväen järjestönuorissa ja myöhemmin Helsingin nuorisoseurassa. Vuonna 1925 hän liittyi Suomen kommunistiseen nuorisoliittoon ja vuonna 1926 SKP:hen. Mäkinen osallistui myös muun muassa SAJ:n nuorisojaoston, Vaatetustyöntekijäin liiton ja Puna-avun toimintaan. Vuodet 1923–1929 hän työskenteli ompelijana pukutehtaassa.


title: Aili Mäkinen

text: Elokuussa 1929 Mäkinen oli yksi SKNL:n ensimmäisen edustajakokouksen osanottajista Tukholmassa. Hän jäi kiinni poliittisesta toiminnastaan kesäkuussa 1931, palattuaan Neuvostoliitosta puoluetyöhön. Ensimmäinen vankeustuomio, joka annettiin valtiopetoksen valmistelusta, kesti kesään 1934. Mäkinen kärsi tuomionsa Hämeenlinnan keskusvankilassa.


title: Aili Mäkinen

text: Vapauduttuaan Mäkinen siirtyi takaisin Neuvostoliittoon, ja hän opiskeli Moskovan Kansainvälisessä Lenin-koulussa vuodesta 1935 alkaen. Vuoden mittaisen peruskurssin käytyään hän siirtyi jatkokurssille ja sieltä lehtorikouluun vuonna 1937. Hän oli pitkään koulun suomalaissektorin puoluetyön ohjaaja (partorg). Neuvostoliitossa Mäkinen käytti salanimiä Margit Vendt ja Anja Murto.


title: Aili Mäkinen

text: Koulunsa käytyään Mäkinen palasi Suomeen vuonna 1938 ja hänet komennettiin toimitsijaksi. Hän asui yhdessä Betty Peltosen kanssa, mitä Valtiollinen poliisi piti epäilyttävänä. Anna Valtosen kanssa piiriä johtanut Mäkinen pidätettiin helmikuussa 1941 ja hän joutui poliittiseksi vangiksi keskitysleirille jatkosodan päättymiseen asti. Mäkisen "turvasäilöön" sijoittamisesta ei käsitelty oikeudessa. Vankilassa Mäkinen opiskeli muun muassa ruotsia, saksaa, venäjää ja sosialismin teoriaa.


title: Aili Mäkinen

text: Mäkinen oli naimisissa kahdesti ennen sotien päättymistä. Toinen miehistä, Aatto Sallinen, surmattiin pidätyksen yhteydessä syyskuussa 1944.


title: Aili Mäkinen

text: Mäkinen vapautui syyskuussa 1944, ja hän nousi heti SKP:n korkeimpaan johtoon. Hän oli läsnä SKP:n edustajien kokouksessa lokakuussa 1944. Vuonna 1945 hänet valittiin puolueen kuusijäseniseen sihteeristöön, johon kuuluivat lisäksi Aimo Aaltonen, Hertta Kuusinen, Inkeri Lehtinen, Martti Malmberg ja Ville Pessi. Mäkinen työskenteli puolueen valistussihteerinä kesästä 1945 alkaen. Ennen vakituisten tilojen saamista SKP:n Tampereen piirikomitea kokoontui Mäkisen yksityisasunnossa. Toukokuussa 1945 Mäkinen oli yksi Yrjö Sirolan Säätiön säädekirjan allekirjoittajista. Hän luovutti säätiölle 30 000 markkaa valtiolta sota-aikana kokemistaan vääryyksistä saamistaan korvauksista. Puoluetehtävien ohella Mäkisellä oli luottamustoimia muun muassa Sirola-opiston, Työkansan Sanomien ja Kommunisti-lehden hallintoelimissä. Hän kuului myös Yleisradion ohjelmaneuvostoon.


title: Aili Mäkinen

text: Loppuvuodesta 1956 Mäkinen valittiin seuraavan vuoden alussa aloittaneen Kansan Uutisten varapäätoimittajaksi. Mäkinen oli kirjoitellut vasemmiston eri lehtiin 1930-luvulta alkaen, mutta hänen kokemuksensa varsinaisesta lehtityöstä oli vähäistä. Työn toimenkuvaan kuuluikin ennen kaikkea lehden poliittisen linjan valvominen.


title: Aili Mäkinen

text: Veli-Pekka Leppäsen mukaan Mäkinen alkoi uudistaa ajatteluaan siirryttyään lehtityöhön. SKP:n hajaannuksen synnyttyä 1960-luvulla Mäkinen asettui tukemaan uudistusmielistä enemmistöä. Hän jättäytyi pois SKP:n poliittisesta toimikunnasta vuonna 1965 perustellen tätä puoluejohdon konfliktien lieventämisellä.


title: Ragnar Lindbäck

text: Rudolf Ragnar Lindbäck (13. marraskuuta 1906 Helsinki – 29. toukokuuta 1974 Helsinki) oli suomalainen jalkapalloilija, joka päätti pelaajauransa kauden 1939 jälkeen. Pelipaikaltaan hän oli puolustaja.


title: Ragnar Lindbäck

text: Lindbäck edusti seuratasolla HIFK:ta ja voitti Suomen mestaruuden vuosina 1930, 1931, 1933 ja 1937 sekä neljä SM-hopeaa ja kaksi SM-pronssia.


title: Ragnar Lindbäck

text: Lindbäck oli Suomen jalkapallojoukkueen varamies Berliinin 1936 olympialaisissa. Kaikkiaan hän pelasi 11 A-maaottelua.


title: Ragnar Lindbäck

text: Vuonna 2008 Ragnar Lindbäckin perikunta lahjoitti kaksi alkuperäistä 1930-luvun palkintoa kiertopalkinnoiksi HIFK:n jalkapallojunioreille.


title: Nicolas Gédoyn

text: Nicolas Gédoyn (15. kesäkuuta 1677 Orléans – 10. elokuuta 1744 Beaugency) oli ranskalainen prelaatti, kirjailija ja myös Ranskan akatemian jäsen.


title: Nicolas Gédoyn

text: Kun Nicolas Gédoyn oli opiskellut jesuiittain johdolla, hänet nimitettiin retoriikan opettajaksi Blois’n kaupunkiin. Sen jälkeen hänet nimitettiin kaniikiksi Pariisin Sainte-Chapelleen ja Beaugencyn luostarin apotiksi. Hänet valittiin jäseneksi Ranskan akatemiaan vuonna 1719 ja vuonna 1722 Ranskan myös kuninkaalliseen kaunokirjallisuuden ja piirtokirjoitusten akatemiaan ("Académie royale des inscriptions et belles-lettres").


title: Nicolas Gédoyn

text: Itse Voltaire on todennut, että Nicolas Gédoyn Quntilianuksen ja Pausianiaan käännökset ovat erinomaisia. Tähän lienee syynä hänen pitkä opiskelunsa jesuiittojen luona, jolloin hän innostui antiikin teksteistä. Hän totesi jumalan armahtavan antiin kirjoittajat, sillä vaikka nämä olivat pakanoita, heidän teoksensa olivat antaneet niin paljon kauneutta.


title: Nicolas Gédoyn

text: KäännöksetMuut


title: Puerto Ricon lippu

text: Puerto Ricon lippu on Yhdysvaltoihin kuuluvan Puerto Ricon itsehallinnollisen alueen tunnus vaakunan, moton ja hymnin ohella. Se eroaa Kuuban lipusta vain sillä, että sininen ja punainen ovat toisin päin.


title: Puerto Ricon lippu

text: Lipussa on viisi vaakaraitaista viivaa väreiltään punainen ja valkoinen ja sininen kolmio vasemmalla, jonka keskellä on valkoinen tähti. Lipun värit symboloivat verta (punainen), voittoa ja rauhaa (valkoinen) sekä taivasta ja merta (sininen). Tähti kuvaa kansakuntaa ja kolmion sivut kuvaavat vallan kolmijako-opin mukaista lainsäädäntö-, toimeenpano- ja tuomiovallan erottamista.


title: Puerto Ricon lippu

text: Lippu esiteltiin ensimmäisen kerran 22. joulukuuta 1895, kun 59 puertoricolaista kokoontui New Yorkissa perustamaan Kuuban vallankumouspuolueen yhteyteen Puerto Ricon itsenäisyyttä Espanjasta ajavaa liikettä. Lippu oli muuten samanlainen kuin nykyisin, mutta kolmio oli vaaleansininen. Alkuperäisen tulkinnan mukaisesti punainen symboloi urheiden sotureiden verta, valkoinen voittoa ja itsenäisyyden saamisen jälkeistä rauhaa, sininen taivasta ja rantavesiä ja valkoinen tähti Puerto Ricon saarta. Lippu oli Puerto Ricossa kielletty vuodesta 1898 lähtien, ja kaikki lippua käyttäneet pidätettiin, koska vallankumousliikkeen lippu katsottiin kapinoinniksi yhdysvaltalaishallintoa vastaan. Kun Puerto Ricosta tuli vuonna 1952 itsehallinnollinen alue, lippu otettiin sen viralliseksi tunnukseksi.


title: Dona, dona

text: Dona, Dona on vuonna 1996 julkaistu "20 suosikkia" -sarjaan kuuluva Seppo Hanskin kokoelmalevy.


title: Pauli Toivonen

text: Pauli Toivonen (22. elokuuta 1929 Hämeenlinna – 14. helmikuuta 2005 Espoo) oli suomalainen ralliajaja. Autourheilijoiden keskuudessa hänet tunnettiin lempinimillä "Pali" ja "Tiikeri".


title: Pauli Toivonen

text: Pauli Toivosen ura autourheilijana käynnistyi vuonna 1953, jolloin Jyväskylän Suurajojen perustajajäsen ja Toivosen etäinen sukulainen, toimitusjohtaja Pentti Barck houkutteli hänet osallistumaan kilpailuun. Ajokkinaan hänellä oli Volkswagen Kupla, jolla hän sijoittui luokkansa kolmanneksi ja kokonaiskisan 43. tilalle. Ensimmäisen tehdassopimuksensa Toivonen solmi Simcan kanssa vuonna 1959, mutta siirtyi pian Citroënin tehdaskuljettajaksi. Kotimaan ralleissa Toivonen sen sijaan kilpaili enimmäkseen Volkswagenilla. Vuodesta 1963 lähtien Toivonen veti suomalaista Volkswagen-kilpatallia Antti Aarnio-Wihurin kanssa. Vuosina 1967–1969 Toivonen kuului Porschen tehdastallin kuljettajiin.


title: Pauli Toivonen

text: Toivonen voitti Monte Carlo -rallin vuonna 1966. Voiton arvoa himmensi se, että hän nousi voittajaksi tuomariston hylättyä neljä nopeinta kuljettajaa sääntöjen vastaisten ajovalojen vuoksi. Hylätyt kuljettajat ajoivat englantilaisilla autoilla, ja voittajaksi saatiin ranskalaista Citroënia ajanut Toivonen. Toivonen itse koki tilanteen niin kiusalliseksi, että hän kieltäytyi vastaanottamasta palkintoaan.


title: Pauli Toivonen

text: Toivonen voitti ralliautoilun Euroopan mestaruuden vuonna 1968. Kotimaansa merkittävimmän rallikilpailun, Jyväskylän Suurajot hän voitti vuonna 1962. Samana vuonna hän saavutti myös ralliautoilun Suomen mestaruuden. Toivonen lopetti uransa kansainvälisellä tasolla vuonna 1969, mutta kotimaassa hän kilpaili vuoteen 1979 saakka. Urheilu-uransa ohella Toivonen toimi omistamansa autoliikkeen toimitusjohtajana. Eläkevuosinaan Toivonen siirtyi harrastamaan golfia ja vietti kesät Suomessa ja talvet Espanjassa.


title: Pauli Toivonen

text: Pauli Toivosen poika Henri Toivonen voitti Monte Carlo -rallin vuonna 1986, päivälleen 20 vuotta isänsä jälkeen, ja toinen poika Harri Toivonen on kilpaillut pitkään rallissa ja rata-autoilussa. Harri Toivosen tytär on vuoden 2014 Miss Suomeksi valittu Bea Toivonen.


title: Ilona Koivisto

text: Ilona Vappu Marjatta Koivisto-Ollikkala (7. elokuuta 1925 Helsinki – 31. elokuuta 2016 Helsinki) oli suomalainen oopperalaulaja, äänialaltaan sopraano.


title: Ilona Koivisto

text: Koivisto opiskeli Helmi Liukkosen, Manlio Marcantonin, Elbe Nissisen, Lea Piltin, Olavi Nybergin, Aulikki Rautawaaran sekä Clemens Glettenbergin johdolla. Ensikonserttinsa hän antoi 1949 Taneli Kuusiston säestyksellä ja jatkoi konserttilaulajattarena useilla omilla konserteilla.


title: Ilona Koivisto

text: Ilona Koivisto debytoi Suomalaisessa Oopperassa "La Bohèmen" Miminä 1949. Tätä seurasi vierailu Toscana 1953, jonka jälkeen hän sai kiinnityksen Suomen Kansallisoopperan solistikuntaan ja oli yksi sen käytetyimpiä voimia koko kiinnityksensä ajan 1953–1975. Hänen keskeisiä roolejaan olivat muun muassa Desdemona ("Otello"), Violetta ("La Traviata"), Madame Butterfly, Manon, Tatjana ("Jevgeni Onegin"), Lisa ("Patarouva"), Melisande ("Pelléas ja Mélisande"), Venus ("Tannhäuser"), Kreivitär ("Figaron häät"), Donna Elvira ("Don Giovanni"), Fiordiligi ("Così fan tutte") sekä diivapääosat opereteissa "Viktorian husaari", "Mustalaisruhtinatar", "Kerjäläisylioppilas" ja "Hymyn maa".


title: Ilona Koivisto

text: Ilona Koivisto vieraili Tukholman, Oslon, Bergenin, Berliinin ja Budapestin oopperoissa ja konsertoi lisäksi Roomassa, Münchenissä ja Wienissä.


title: Ilona Koivisto

text: Ilona Koivistolle myönnettiin Pro Finlandia -mitali 1967.


title: Argeș (piirikunta)

text: Argeș on piirikunta Romanian Valakiassa. Piirikunnan pääkaupunki on Pitești. Sen pinta-ala on 6 826 km² ja siellä on noin 604 058 asukasta (vuonna 2014).


title: Argeș (piirikunta)

text: Piirikunnan pinta-ala on yhteensä 6 862 km². Alueella virtaavat Argeș-, Vedea- ja Teleormanjoet.


title: Argeș (piirikunta)

text: Argeșin piirikunta rajautuu idässä Dâmbovițan piirikuntaan, lännessä Vâlcean ja Oltin piirikuntiin, pohjoisessa Sibiun ja Brașovin piirikuntiin sekä etelässä Teleormanin piirikuntaan.Vuoden 2011 väestönlaskennassa piirikunnassa oli 591 353 asukasta ja sen väestötiheys oli 86 asukasta neliökilometrillä. Piirikunnan asukkaista romanialaisia on 97 %, romaneja ja muita 3 %.


title: En koskaan

text: En koskaan on vuonna 1996 julkaistu "20 suosikkia" -sarjaan kuuluva Kristina Hautalan kokoelmalevy.


title: Kirjoviuhkapyrstö

text: Kirjoviuhkapyrstö ("Nothobranchius guentheri") on hammaskarppikaloihin kuuluva afrikkalainen kausikala.


title: Kirjoviuhkapyrstö

text: Kirjoviuhkapyrstö kasvaa noin 5 cm pitkäksi. Sen etuosa on kellanvihreä, pyrstöpuoli punertava.


title: Kirjoviuhkapyrstö

text: Kirjoviuhkapyrstö on kotoisin Sansibarin pienistä suolammikoista, jotka kuivuvat sadekauden jälkeen.


title: Kirjoviuhkapyrstö

text: Kirjoviuhkapyrstöt ovat kausikaloja, joiden hedelmöittyneet munat kuivuvat ennen kuoriutumistaan. Ne ovat sopeutuneet elämään lammikoissa, jotka kuivuvat kuivan kauden aikana. Akvaarioharrastajat järjestävät keinotekoisen kuivan kauden keräämällä mätiä akvaarion pohjalle levitettyyn turpeeseen ja kuivattamalla tämän sitten huoneenlämmössä 3-4 kuukautta. Sen jälkeen voi simuloida sadekautta laittamalla turpeen munineen veteen, ja munat kuoriutuvat.


title: Kirjoviuhkapyrstö

text: Kirjoviuhkapyrstöt viihtyvät kovassa vedessä, johon voi lisätä hiukan merisuolaa.


title: Brăila (piirikunta)

text: Brăila on piirikunta Romanian Munteniassa. Piirikunnan pääkaupunki on Brăila. Sen pinta-ala on 4 766 km² ja siellä on noin 312 089 asukasta (vuonna 2014).


title: Brăila (piirikunta)

text: Piirikunnan pinta-ala on yhteensä 4 766 km². Alueen itäpuolella virtaa Tonava, pohjoisessa Siret ja luoteessa Buzău.


title: Brăila (piirikunta)

text: Brăilan piirikunta rajautuu idässä Tulcean piirikuntaan, lännessä Buzăun piirikuntaan, pohjoisessa Galaţin ja Vrancean piirikuntiin sekä etelässä Ialomiţan ja Constanţan piirikuntiin.Vuoden 2011 väestönlaskennan mukaan piirikunnassa oli 304 925 asukasta ja sen asukastiheys oli 78 asukasta neliökilometrillä.


title: Brăila (piirikunta)

text: Piirikunnan asukkaista romanialaisia on 98 %, romaneja, venäläisiä, lipovaneja, aromanialaisia ja muita 2 %.


title: Buzău (piirikunta)

text: Buzău on piirikunta Romanian Munteniassa. Piirikunnan pääkaupunki on Buzău. Sen pinta-ala on 6 103 km² ja siellä on noin 440 931 asukasta (vuonna 2014).


title: Buzău (piirikunta)

text: Piirikunnan pinta-ala on yhteensä 6 103 km². Alueen merkittävin joki on Siretjokeen laskeva Buzău, jonka sivuhaarat keräävät vettä Karpaateilta.


title: Buzău (piirikunta)

text: Buzăun piirikunta rajautuu idässä Brăilan piirikuntaan, lännessä Prahovan ja Braşovin piirikuntiin, pohjoisessa Covasnan ja Vrancean piirikuntiin sekä etelässä Ialomiţan piirikuntaan.Vuoden 2011 väestönlaskennan mukaan piirikunnassa oli 432 054 asukasta ja sen väestötiheys oli 81 asukasta neliökilometrillä.


title: Buzău (piirikunta)

text: Piirikunnan asukkaista romanialaisia on 97 %, romaneja alle 3 %.


title: Călărași (piirikunta)

text: Călărași on piirikunta Romanian Munteniassa. Piirikunnan pääkaupunki on Călărași. Sen pinta-ala on 5 088 km² ja siellä on noin 301 251 asukasta (vuonna 2014).


title: Călărași (piirikunta)

text: Piirikunnan pinta-ala on yhteensä 5 088 km². Alueen länsiosassa virtaavat Argeș- ja Dâmbovițajoet muodostavat leveän laakson ennen yhtymistään Tonavaan.


title: Călărași (piirikunta)

text: Călărașin piirikunta rajautuu idässä Constanțan piirikuntaan, lännessä Ilfovin ja Giurgiun piirikuntiin, pohjoisessa Ialomițan piirikuntaan ja etelässä Bulgarian Silistran alueeseen.Vuoden 2011 väestönlaskennan mukaan piirikunnassa oli 285 050 asukasta ja sen väestötiheys oli 64 asukasta neliökilometrillä.


title: Călărași (piirikunta)

text: Piirikunnan asukkaista romanialaisia on 95 %, romaneja 4 %.


title: Balalaikka (albumi)

text: 20 suosikkia – Balalaikka on vuonna 1998 julkaistu seuraavien laulajien Hazamir - Carola - Marion - Riki & André - Elis Sella kokoelmalevy.


title: Teleorman (piirikunta)

text: Teleorman on piirikunta Romanian Munteniassa. Piirikunnan pääkaupunki on Alexandria. Sen pinta-ala on 5 790 km² ja siellä on noin 367 120 asukasta (vuonna 2014).


title: Teleorman (piirikunta)

text: Piirikunnan pinta-ala on yhteensä 5 790 km². Alueen lävitse virtaavat Tonava ja Olt.


title: Teleorman (piirikunta)

text: Teleormanin piirikunta rajautuu idässä Giurgiun piirikuntaan, lännessä Oltin piirikuntaan, pohjoisessa Argeşin ja Dâmboviţan piirikuntiin sekä etelässä Bulgarian Veliko Tărnovo, Plevenin ja Rusen alueisiin.Vuoden 2011 väestönlaskennan mukaan piirikunnassa oli 360 178 asukasta ja sen väestöntiheys oli 62,2 asukasta neliökilometrillä.


title: Teleorman (piirikunta)

text: Piirikunnan asukkaista romanialaisia on 96,76 prosenttia, romaneja 3,18 prosenttia.


title: Vâlcea (piirikunta)

text: Vâlcea on piirikunta Romanian Oltenian ja Muntenian historiallisilla alueilla. Piirikunnan pääkaupunki on Râmnicu Vâlcea. Sen pinta-ala on 5 765 km² ja siellä on noin 365 630 asukasta (vuonna 2014).


title: Vâlcea (piirikunta)

text: Piirikunnan pinta-ala on yhteensä 5 765 km². Alueen pohjoisosassa kohoaa Karpaattien vuoristo ja sen läpi virtaa pohjois-eteläsuunnassa Oltjoki.


title: Vâlcea (piirikunta)

text: Vâlcean piirikunta rajautuu idässä Argeşin piirikuntaan, lännessä Gorjin ja Hunedoaran piirikuntiin, pohjoisessa Sibiun ja Alban piirikunntiin sekä etelässä Doljin ja Oltin piirikuntiin.Vuoden 2011 väestönlaskennan mukaan piirikunnassa oli 355 320 asukasta ja sen väestötiheys oli 61,63 asukasta neliökilometrillä.


title: Vâlcea (piirikunta)

text: Piirikunnan asukkaista romanialaisia on yli 98 prosenttia, loput muun muassa romaneja.


title: Mehedinți (piirikunta)

text: Mehedinți on piirikunta Romanian Oltenian ja Baanaatin historiallisilla alueilla. Piirikunnan pääkaupunki on Drobeta-Turnu Severin. Sen pinta-ala on 4 933 km² ja siellä on noin 259 011 asukasta (vuonna 2014).


title: Mehedinți (piirikunta)

text: Piirikunnan pinta-ala on yhteensä 4 933 km². Alueen lävitse virtaa Tonava ja kolme sen sivujokea.


title: Mehedinți (piirikunta)

text: Mehedințin piirikunta rajautuu etelässä Bulgarian Vidinin alueeseen, lännessä ja lounaassa Serbian Borin piirikuntaan, luoteessa Caraş-Severinin piirikuntaan, koillisessa Gorjin piirikuntaan sekä kaakossa Doljin piirikuntaan.Vuoden 2011 väestönlaskennan mukaan piirikunnassa oli 254 570 asukasta ja sen väestötiheys oli 51,6 asukasta neliökilometrillä.


title: Mehedinți (piirikunta)

text: Piirikunnan asukkaista romanialaisia on 96,1 %, romaneja 3 % ja muita (serbejä, unkarilaisia ja saksalaisia) 0,9 %.


title: Neamț (piirikunta)

text: Neamț on piirikunta Romanian Moldaviassa. Piirikunnan pääkaupunki on Piatra Neamț. Sen pinta-ala on 5 896 km² ja siellä on noin 461 869 asukasta (vuonna 2014).


title: Neamț (piirikunta)

text: Piirikunnan pinta-ala on yhteensä 5 896 km². Alueella sijaitsee Romanian suurin tekojärvi Bicaz.


title: Neamț (piirikunta)

text: Neamțin piirikunta rajautuu idässä Iașin ja Vasluin piirikuntiin, lännessä Harghitan piirikuntaan, pohjoisessa Suceavan piirikuntaan sekä etelässä Bacăun piirikuntaan.Vuonna 2011 tehdyn väestönlaskennan mukaan piirikunnassa oli 452 900 asukasta ja sen väestötiheys oli 76,81 asukasta neliökilometrillä.


title: Neamț (piirikunta)

text: Piirikunnan asukkaista romanialaisia on 98,25 %, romaneja 1,48 %, lipovaneja 0,05 % ja unkarilaisia 0,04 %.


title: Dâmbovița (piirikunta)

text: Dâmbovița on piirikunta Romanian Munteniassa. Piirikunnan pääkaupunki on Târgoviște. Sen pinta-ala on 4 054 km² ja siellä on noin 512 668 asukasta (vuonna 2014).


title: Dâmbovița (piirikunta)

text: Piirikunnan pinta-ala on yhteensä 4 054 km². Alueella on kolmea eri maastonmuotoa: vuoristoa, ylänköä ja alankoa.


title: Dâmbovița (piirikunta)

text: Dâmbovițan piirikunta rajautuu idässä Ilfovin ja Prahovan piirikuntiin, lännessä Argeșin piirikuntaan, pohjoisessa Brașovin piirikuntaan sekä etelässä Teleormanin ja Giurgiun piirikuntiin.Vuoden 2011 väestönlaskennan mukaan piirikunnassa oli 501 996 asukasta ja sen väestötiheys oli 134 asukasta neliökilometrillä. Se on tiheimmin asuttu piirikunta Romaniassa.


title: Dâmbovița (piirikunta)

text: Piirikunnan asukkaista romanialaisia on 96 %, romaneja 3 %.


title: Galați (piirikunta)

text: Galați on piirikunta Romanian Moldaviassa. Piirikunnan pääkaupunki on Galați. Sen pinta-ala on 4 466 km² ja siellä on noin 527 979 asukasta (vuonna 2014).


title: Galați (piirikunta)

text: Piirikunnan pinta-ala on yhteensä 4 466 km². Alueella virtaavat Prut- ja Siretjoet, jotka yhdistyvät Tonavaan Tulcean piirikunnan rajalla.


title: Galați (piirikunta)

text: Galațin piirikunta rajautuu idässä Moldovan tasavallan Cahulin piiriin, lännessä Vrancean piirikuntaan, pohjoisessa Vasluin piirikuntaan sekä etelässä Brăilan ja Tulcean piirikuntiin. Vuoden 2011 väestönlaskennan mukaan piirikunnassa oli 507 402 asukasta ja sen väestötiheys oli 139 asukasta neliökilometrillä.


title: Galați (piirikunta)

text: Piirikunnan asukkaista romanialaisia on 98 %, venäläisiä, ukrainalaisia ja romaneja 2 %.


title: Giurgiu (piirikunta)

text: Giurgiu on piirikunta Romanian Munteniassa. Piirikunnan pääkaupunki on Giurgiu. Sen pinta-ala on 3 526 km² ja siellä on noin 278 425 asukasta (vuonna 2014).


title: Giurgiu (piirikunta)

text: Piirikunnan pinta-ala on yhteensä 3 526 km². Eteläosan rajan Bulgarian kanssa muodostaa Tonava.


title: Giurgiu (piirikunta)

text: Giurgiun piirikunta rajautuu idässä Călăraşin piirikuntaan, lännessä Teleormanin piirikuntaan, pohjoisessa Ilfovin ja Dâmboviţan piirikuntiin sekä etelässä Bulgarian Rusen ja Silistran alueisiin.Vuoden 2011 väestönlaskennan mukaan piirikunnassa oli 265 494 asukasta ja sen väestötiheys oli 84 asukasta neliökilometrillä.


title: Giurgiu (piirikunta)

text: Piirikunnan asukkaista romanialaisia on 96 %, romaneja 3,5 %.


title: Ilfov (piirikunta)

text: Ilfov on piirikunta Romanian Munteniassa. Ilfovin piirikunta ympäröi joka puolelta maan pääkaupunkia Bukarestia, joka ei kuulu piirikuntaan vaan on hallinnollisesti itsenäinen metropolialue. Ilfovilla ei ole varsinaista pääkaupunkia, vaan piirikunnan hallintoelimet sijaitsevat Bukarestissa, Otopenissa ja Bufteassa. Piirikunnan pinta-ala on 1 583 km² ja siellä on noin 417 825 asukasta (vuonna 2014).


title: Ilfov (piirikunta)

text: Piirikunnan pinta-ala on yhteensä 1 583 km². Se sijaitsee alangolla Argeş- ja Ialomiţajokien välissä.


title: Ilfov (piirikunta)

text:
Ilfovin piirikunta rajautuu idässä Ialomiţan ja Călăraşin piirikuntiin, lännessä Dâmbovițan piirikuntaan, pohjoisessa Prahovan piirikuntaan sekä etelässä ja idässä Giurgiun piirikuntaan.
Vuoden 2011 väestönlaskennan mukaan piirikunnassa oli 364 241 asukasta ja sen väestötiheys oli 188 asukasta neliökilometrillä. Se oli ainoa piirikunta, jonka väkiluku kasvoi edellisestä väestönlaskennasta.


title: Ilfov (piirikunta)

text: Piirikunnan asukkaista romanialaisia on 96,05 %, muita 3,95 %.


title: Luonteita

text: Luonteita () on Theofrastoksen kirjoittama tutkielma ihmisluonteista ja ihmisten käytöstavoista. Se sisältää kolmenkymmenen luonnetyypin kuvaukset. Luonnetyypit ovat kaikki enemmän tai vähemmän negatiivisia, ja Theofrastos kuvaa ne lyhyesti, terävästi ja humoristisesti. Kuvauksista saa hyvän kuvan hänen aikansa ihmisten elämästä.


title: Luonteita

text: Theofrastoksen kokoamat kuvaukset muodostavat ensimmäisen säilyneen yrityksen kuvata ihmisten luonteita järjestelmällisesti. Jotkut pitävät teosta itsenäisenä työnä; toiset taas uskovat Theofrastoksen kirjoittaneen kuvaukset aikojen kuluessa, ja että ne olisi koottu ja toimitettu hänen kuolemansa jälkeen; toiset taas pitävät teosta osana suurempaa systemaattista työtä. Teoksen tyyli on kuitenkin viimeksi mainittua teoriaa vastaan.


title: Luonteita

text: Teos on todennäköisesti kirjoitettu 300-luvun eaa. loppupuolella. Mahtailijan kuvauksessa (XXIII) viitataan nälänhätiin, joita oli Κreikassa vuosina 330–320 eaa., sekä Antipatrokseen, joka kuoli vuonna 319 eaa. Juoruilijan kuvauksessa (VIII) puolestaan viitataan Polyperkhoniin ja Kassandrokseen, joihin liittyvät tapahtumat ajoittuvat n. vuosiin 317–315 tai 310–309 eaa.


title: Luonteita

text: Ariston Keoslainen jäljitteli teosta noin sata vuotta Theofrastoksen jälkeen. Filodemos lainasi sitä ensimmäisellä vuosisadalla eaa. Myöhemminkin teoksen tyyliä on jäljitelty paljon, erityisesti 1600-luvulla, jolloin sitä jäljittelivät muun muassa Joseph Hall (1608), Sir Thomas Overbury (1614–1616) ja Jean de La Bruyère (1688).


title: Luonteita

text: Theofrastoksen kuvaamat luonteet luvuittain ovat:


title: Uno Onkinen

text: Uno Onkinen (s. 4. marraskuuta 1922 Äänekoski – 7. helmikuuta 1994 Helsinki) oli suomalainen balettitanssija, joka oli kiinnitettynä Suomen Kansallisoopperan balettikuntaan. Onkinen esiintyi tanssijana kolmessa elokuvassa. Uno Onkinen sai Pro Finlandia -mitalin 1967.


title: Ford Taunus Transit

text: Ford Taunus Transit (1953–1961 FK 1000/1250) on Fordin vuosina 1953–1965 valmistama pakettiauto. Ensimmäinen protyyppi esiteltiin vuonna 1952. Taunus Transitin korvaajaksi tuli Ford Transit.


title: Ford Taunus Transit

text: Ensimmäinen tuotantomalli ilmestyi vuonna 1953. Voimanlähteenä oli 1,2-litrainen sivuventtiilikone, jossa oli 38 hevosvoimaa. Moottori sijaitsi etuakselin etupuolella, joten painopiste oli liian edessä, jolloin auton hallinta ääritilanteissa oli hankalaa – kerrotaan, että lukkojarrutuksessa auto saattoi pyörähtää keulan kautta ympäri.


title: Ford Taunus Transit

text:
Kaikki ensimmäiset mallit pohjautuivat samaan runkorakenteeseen ja tekniikkaan.
Ensimmäisten ja viimeisien mallien ulkonaiset piirteet olivat lähes samanlaiset eli vanhemman mallin ovet sopivat uudempien mallien tilalle.


title: Ford Taunus Transit

text: Oven valmistustekniikka oli muuttunut, uudemman oven runkorakenne oli valmistettu prässäämällä, kun vanhempi ovi oli tehty kehystekniikalla. Uusien mallien ovenkahvat olivat pintapeltiin upotettuja


title: Ford Taunus Transit

text: Ensimmäisissä malleissa oli vilkkuviikset kyljissä. (Taunus Transitissa oli myös vilkkuviiksien paikat, mutta ne olivat avaamatta). Ensimmäisissä malleissa oli vain yksi takajarruvalo, joka sijaitsi keskellä takaovea.


title: Mihaela Melinte

text: Mihaela Melinte (s. 27. maaliskuuta 1975 Bacău) on romanialainen moukarinheittäjä. Hän piti hallussaan moukarinheiton nuorten maailmanennätystä tuloksella 76,07 m ja hän piti hallussaan naisten maailmanennätystä vuoden 2005 heinäkuuhun, jolloin venäläinen Tatjana Lysenko otti ennätyksen haltuunsa. Melinte on myös Euroopan- ja maailmanmestari, mutta hän ei koskaan kilpaillut kesäolympialaisissa.


title: Mihaela Melinte

text: Sydneyn olympialaisissa 2000 hänet haettiin kesken karsintakilpailun pois kilpailupaikalta, sillä hän oli antanut positiivisen dopingnäytteen aikaisemmin kesällä. Myöhemmin hän sai kahden vuoden kilpailukiellon nandrolonin käytöstä.


title: Apostrophe (’)

text: Apostrophe (') on Frank Zappan studioalbumi, joka julkaistiin 22. huhtikuuta, 1974. Se oli Zappan suurin kaupallinen menestys ja myi kultaa 7. maaliskuuta, 1976. Zappa tosin totesi sittemmin, että levyn ykköspuolen ensimmäisestä neljästä kappaleesta myöhemmin editoitu 3-minuuttinen 'hitti' pääsi vahingossa listoille. Zappa juhli tapausta vuokraamalla orkesterin soittamaan "Jesus Christ Superstaria" levy-yhtönsä Warner Brothersin toimistorakennuksen edustalla.


title: Apostrophe (’)

text: Jatkaen kaupallista läpimurtoa Over-Nite Sensationin (1973) jälkeen, albumi on samantapainen sekoitus lyhyitä lauluja, joissa on mukana Zappan omalaatuista huumoria ja kompleksisia musikaalisia sovituksia. Levyn sanoitusten teemat ovat eriskummallisia ja vaikeaselkoisia, poikkeuksena George Duken sävellys ""Uncle Remus"", joka on laajennus Zappan tuntemuksille rasistisesta epäharmoniasta, joita oli mukana hänen aikaisemalla kappaleellaan ""Trouble Every Day"".


title: Apostrophe (’)

text: Creamin basistin Jack Brucen väitetään albumin kannessa soittavan bassokitaraa levyllä. Puolalaisen rocklehden Tylko Rockin haastattelussa hän kuitenkin kertoo, ettei ollut soittanut albumilla ainuttakaan bassokohtaa, vain selloa.


title: Apostrophe (’)

text: "Apostrophe (')" ja aikaisempi levy "Over-Nite Sensation", molemmat nauhoitettu likimain samalla muusikkoryhmällä, ovat Classic Albums-dokumenttisarjan jakson aiheena, joka julkaistiin DVD:llä 1. kesäkuuta, 2007.


title: Mustaviuhkaevä

text: Mustaviuhkaevä ("Austrolebias nigripinnis"), entiseltä nimeltään helmiviuhkapyrstö on hammaskarppikaloihin kuuluva kausikala.


title: Mustaviuhkaevä

text: Mustaviuhkaevä kasvaa noin 7 cm pitkäksi. Siinä on tummalla pohjalla vaaleita helmimäisiä kuvioita. Evien reunassa on neonsininen raita.


title: Mustaviuhkaevä

text: Mustaviuhkaevä on kotoisin Etelä-Amerikasta: Argentiinasta, Uruguaystä ja Paraguaystä


title: Mustaviuhkaevä

text: Mustaviuhkaevät ovat kausikaloja, joiden hedelmöittyneet munat kuivuvat ennen kuoriutumistaan. Ne ovat sopeutuneet elämään lammikoissa, jotka kuivuvat kuivan kauden aikana. Akvaarioharrastajat levittävät altaan pohjalle turvetta, johon Mustaviuhkaevät kaivavat munansa. Turvetta kuivatellaan kuutisen viikkoa. Sen jälkeen voi simuloida sadekautta laittamalla turpeen munineen veteen, ja munat kuoriutuvat.


title: Mustaviuhkaevä

text: Koiraat ovat aggressiivisia toisilleen, eikä samassa altaassa voi pitää kahta koirasta, koska ne taistelevat toisen kuolemaan asti.


title: Mustaviuhkaevä

text: Mustaviuhkaevät syövät matoja ja hyönteisiä.


title: Libya (mytologia)

text: Libya () oli kreikkalaisessa mytologiassa Epafoksen, Egyptin kuninkaan ja Zeuksen pojan, ja Memfiin tytär. Poseidon makasi Libyan väkisin, ja tämän suhteen seurauksena syntyivät kaksoispojat Agenor ja Belos. Joidenkin lähteiden mukaan heillä oli myös poika nimeltä Leleks.


title: Libya (mytologia)

text: Libya oli myös Afrikan henkilöitymä, ja antiikin Kreikassa nimi viittasikin Egyptin takaiseen Afrikkaan.


title: Christopher Williams

text: Christopher Williams (s. 15. maaliskuuta 1972) on jamaikalainen pikajuoksija.


title: Christopher Williams

text: Sydneyn olympialaisissa 2000 Williams sijoittui Jamaikan viestijoukkueessa 4×100 metrin viestissä neljänneksi ja 4×400 metrin viestissä alun perin kolmanneksi. Pitkän viestin joukkue nousi myöhemmin toiseksi kun Antonio Pettigrew'n dopingtapauksen vuoksi Yhdysvallat hylättiin. Edmontonin MM-kilpailuissa 2001 hän voitti hopeaa 200 metrin matkalla ja hopeaa 4×400 metrin viestissä, kun viestin alun perin voittanut Yhdysvaltain joukkue hylättiin.


title: Christopher Williams

text: Vuonna 2001 hänet valittiin Jamaikan parhaaksi urheilijaksi. Hän on osallistunut kesäolympialaisiin kolmesti, vuosina 2000, 2004 sekä 2008 ja edennyt 200 m välieriin joka kerta.


title: Christopher Williams

text: Vuonna 2010 Williams sai kahden vuoden kilpailukiellon. Hänen dopingnäytteestään oli löytynyt merkkejä amfetamiinista. Williamsin mukaan hän oli saanut aineen käyttämästään flunssalääkkeestä, jonka käytön hän oli ilmoittanut dopingnäytettä otettaessa.


title: Arja Nieminen

text: Arja Kyllikki Nieminen-Rastas (s. 25. joulukuuta 1943 Helsinki) on suomalainen balettitanssija, joka oli kiinnitettynä Suomen Kansallisbalettiin vuodesta 1961 vuoteen 1985. Solistitanssijaksi hän nousi 1967. Teknisesti varma ja karismaattinen Nieminen on tanssinut pääosia muun muassa "Pähkinänsärkijässä", "Joutsenlammessa", "Gisellessä", "Romeossa ja Juliassa" ja "Heijastuksia" (Lemminkäisen äiti, 1985).


Fédération Internationale de Motocyclisme (FIM) on kansainvälinen moottoripyöräilyliitto, jonka päämäja on Geneven lähellä Miesissä, Sveitsissä. Liitto on perustettu vuonna 1904. FIM hallinnoi kansainvälisiä moottoripyöräurheilukilpailuja.


title: Pohjantähti-opisto

text: Pohjantähti-opisto on kansanopisto, jonka kotipaikka on Kemi. Opiston hallinto sijaitsee Keminmaassa.


title: Pohjantähti-opisto

text: Pohjantähti-opisto on yhteiskunnallisesti, uskonnollisesti ja poliittisesti sitoutumaton kansanopisto, joka järjestää vapaan sivistystyön piiriin kuuluvaa koulutusta. Opetusta annetaan sekä linja- että kurssimuotoisesti. Opisto toteuttaa ja hallinnoi myös erilaisia kehittämishankkeita ja projekteja. Opetuskieli on suomi. Pohjantähti-opiston tavoitteena on edistää henkistä kasvua ja kohottaa yleissivistystä lisäämällä yhteiskunnallisia taitoja, täydentää ammatillista osaamista ja auttaa opiskelijoiden etenemistä opinnoissa ja työelämässä.


title: Pohjantähti-opisto

text: Opisto sai toimiluvan 1. elokuuta 2007. Sen myötä aloitettiin opetuksen antaminen linjamuotoisessa koulutuksessa sekä lyhytkursseilla. Pysyvän kansanopiston ylläpitämisluvan opisto sai opetusministeriöltä 8. syyskuuta 2009.


title: Denton Cooley

text: Denton Arthur Cooley (22. elokuuta 1920 Houston, Texas – 18. marraskuuta 2016 Houston, Texas) oli yhdysvaltalainen lääkäri, joka tuli tunnetuksi yhtenä sydänkirurgian pioneereista.


title: Denton Cooley

text: Cooley valmistui Texasin yliopistosta ja Johns Hopkinsin yliopistosta. Hän suoritti Yhdysvaltain ensimmäisen onnistuneen sydämensiirron Houstonissa kesäkuussa 1968 ja asensi 4. huhtikuuta 1969 ensimmäisenä ihmiselle keinosydämen. Sen oli suunnitellut tohtori Domingo Liotta.


title: Denton Cooley

text: Cooley sai työstään Presidential Medal of Freedomin. Hän oli Michael E. DeBakeyn pitkäaikainen kilpailija sydänkirurgian alalla.


title: Elijah Muhammad

text: Elijah Muhammad (oik. Elijah Poole 7. lokakuuta 1897, Sandersville, Yhdysvallat - 25. helmikuuta 1975) oli Nation of Islam -järjestön johtaja vuodesta 1934 aina kuolemaansa vuoteen 1975 asti.


title: Elijah Muhammad

text: Elijah Muhammad, syntymänimeltään Elijah Poole, syntyi Georgian osavaltiossa 13 lapsen vuokraviljelijäperheeseen. Hänen isänsä oli Willie Poole, Sr. (1868–1942) ja hänen äitinsä Mariah Hall (1873–1958). 16-vuotiaana hän jätti kodin ja lähti matkustamaan ympäri Yhdysvaltoja. Vuonna 1917 hän meni naimisiin Clara Evansin (myöhemmin Äiti Clara Muhammed) kanssa. Vuonna 1923 hän asettui asumaan Detroitiin, missä hän työskenteli autotehtaassa.


title: Elijah Muhammad

text: Muhammad tutustui 1930-luvun alussa Wallace Fard Muhammadiin. Fard Muhammad oli tuolloin jo perustanut "Temple of Islam" -järjestön Detroitissa.


title: Elijah Muhammad

text: Muhammad määrättiin lähtemään Detroitista 26. toukokuuta 1931. Hän lähti kaupungista ja katosi vuonna 1934. Hän ryhtyi käyttämään Fardilta saamaansa nimeä Elijah Muhammad ja nousi Nation of Islam -järjestön johtajaksi. Vuonna 1942 Muhammad pidätettiin Washingtonissa, muun muassa siksi, että hän oli kehottanut NOI:n jäseniä välttämään asepalvelusta sodan aikana. Muhammad joutui vankilaan neljäksi vuodeksi.


title: Elijah Muhammad

text: Hänet on haudattu Illinoisin Thorntoniin. Elijah Muhammadin kuoleman jälkeen hänen poikansa Warith Deen Muhammed nousi Nation of Islam -järjestön johtajaksi.


title: Elijah Muhammad

text: 1990-luvun alussa Elijah Muhammadin mukaan nimettiin katu "Elijah Muhammad Blvd." Detroitissa.


title: Elijah Muhammad

text: Muhammadin poika Jabir Herbert Muhammad toimi nyrkkeilijä Muhammad Alin managerina vuosina 1965–1991 ja Muhammadin lapsenlapsi, Ozier Muhammed, on "The New York Times" -lehden valokuvaaja ja "Pulitzer-palkinnon" saaja.


title: Bangin’ on Wax

text:
Bangin' on Wax on gangsta rap -albumi, jonka artisteina ovat katujengit Crips ja Bloods.
Albumia on myyty yli 400 000 kappaletta.


title: Kilowatti

text: Kilowatti on tehon yksikkö, jota käytetään esimerkiksi autojen, laivojen ja muiden kulkuneuvojen moottoreiden tehon ilmaisuun. Teho on yksi watti (tunnus W), kun kulutetaan joule energiaa sekunnissa. Yksi kilowatti on tuhat wattia. Kilowatin lyhenne on kW.


title: Kilowatti

text: Kilowatti (kW) on SI-järjestelmän tehon ja säteilyvirran yksikön tuhannen kerrannainen. Kilo tarkoittaa tässä tuhatta. Teho on yksi watti, kun moottori tuottaa tai kuluttaa joulen energiaa sekunnissa.


title: Kilowatti

text: Kilowatti on SI-järjestelmän muilla yksiköillä ilmaistuna kg·m² / s³. Lyhenne s = sekunti, m = metri.


title: Kilowatti

text: Autojen tehonormina käytetään yleisesti Euroopassa DIN-normia ja Yhdysvalloissa SAE net -normia. Nämä vastaavat toisiaan ja ilmaisevat moottorin tuottaman todellisen tehon.


title: Kilowatti

text: DIN- ja SAE net -tehomittauksessa kaikki moottorin lisälaitteet ovat mukana, kun taas eräissä vanhemmissa tehonormeissa osa moottorin lisälaitteista on jätetty tehomittauksessa pois teholukeman liioittelemiseksi. Näitä liioittelevia tehonormeja ovat SAE-brutto- ("SAE gross horsepower"), japanilainen JIS- ja italialainen CUNA. Niiden normien mukaan ilmoitetut teholukemat ovat DIN-normia suurempia, mutta SAE-brutto-, JIS- ja CUNA-teholukemat eivät vastaa moottorin tuottamaa todellista tehoa.


title: Kilowatti

text: SAE brutto ("SAE gross horsepower") -mittaustapaa käytettiin Yhdysvalloissa ennen vuotta 1972. Moottorin teho mitattiin irtonaisena ilman moottorin lisälaitteita, joten näin ilmoitettu teho on lähinnä teoreettinen maksimiarvo eikä vastaa moottorin todellista tehoa. SAE brutto-normin ilmoitetut teholuvut liioittelevat huomattavasti autojen tehoa. SAE brutto-normin tehomittauksesta puuttuvia lisälaitteita olivat ilmanpuhdistin, generaattori, tuuletin tai vesipumppu, kytkin, bensiinipumppu ja äänenvaimennin.


title: Kilowatti

text: Yhdysvalloissa DIN-normia vastaava SAE netto ("SAE net horsepower") syrjäytti liioittelevan SAE bruttonormin vuonna 1971. Vuodesta 1972 lähtien yhdysvaltalaiset autonvalmistajat ovat ilmoittaneet tehon SAE-nettonormin mukaan.


title: Kilowatti

text: Italialainen CUNA-tehonormi on melko lähellä DIN-normia, mutta moottorin äänenvaimennin puuttuu mittauksesta. CUNA-tehoa on käytetty vain italialaisissa autoissa ja sen on korvannut DIN-teho.


title: Kilowatti

text: CUNA-tehosta on vähennettävä 5-10 % ja SAE brutto -tehosta 15-20 % DIN-tehon saamiseksi . NSU Prinz 1000L:n teho vuonna 1964 oli 43 hv DIN, 47 hv CUNA ja 51 hv SAE . Kilowatteina Prinzin teho on 31,6 kW DIN.Manner-Euroopassa käytetty hevosvoima on 0,7355 kilowattia. Yhdysvalloissa ja Englannissa käytetty hevosvoima (lyhennetään "hp") on 0,7457 kilowattia, joten se ei ole täysin sama kuin Manner-Euroopan hevosvoima.


title: Sam Gibbons

text: Sam Melville Gibbons (20. tammikuuta 1920 – 10. lokakuuta 2012) oli yhdysvaltalainen demokraattisen puolueen poliitikko, koulutukseltaan lakimies.


title: Sam Gibbons

text: Tampassa, Floridassa syntynyt Gibbons valmistui Henry B. Plant High Schoolista ja Floridan yliopistosta. Hän sai toisen maailmansodan aikaisesta palveluksestaan Pronssitähden.


title: Sam Gibbons

text: Gibbons istui vuosina 1953–1958 Floridan edustajainhuoneessa ja sen jälkeen vuosina 1959–1962 Floridan senaatissa.


title: Sam Gibbons

text: Gibbons oli Yhdysvaltain kongressin pitkäaikainen jäsen; hän istui liittovaltion edustajainhuoneessa vuosina 1963–1997.


title: Georges Marchais

text: Georges René Louis Marchais (7. kesäkuuta 1920 La Hoguette – 16. marraskuuta 1997 Pariisi) oli ranskalainen poliitikko. Hän toimi Ranskan kommunistisen puolueen pääsihteerinä vuosina 1972–1994 ja oli ehdokkaana vuoden 1981 presidentinvaaleissa.


title: Georges Marchais

text: Marchais oli alkuperäiseltä ammatiltaan mekaanikko. Hänestä tuli vuonna 1946 Issy-les-Moulineaux’ssa toimineen metallityöläisten ammattiliiton sihteeri, ja seuraavana vuonna hän liittyi kommunistiseen puolueeseen. Hän eteni puolueessa nopeasti ja hänet valittiin vuonna 1956 keskuskomiteaan. Vuonna 1972 Marchais valittiin puoluesihteeriksi. Samana vuonna hän neuvotteli sosialistipuolueen johtajan François Mitterrandin ja vasemmistoradikaalin puolueen Robert Fabren kanssa vasemmiston yhteisen vaaliohjelman, jonka oli tarkoitus luoda pohja suurelle vaaliliitolle. Marchais valittiin itse Ranskan kansallikokoukseen ensi kerran vuoden 1973 vaaleissa. Hänen johdollaan kommunistit tukivat vuoden 1974 presidentinvaaleissa vasemmiston yhteisenä ehdokkaana olleen Mitterandin ehdokkuutta, mutta tämä ei tullut valituksi. Vuonna 1977 kommunistien ja sosialistien yhteistyö katkesi, jolloin Marchais omaksui aiempaa jyrkemmän linjan ja läheni kannoissaan Neuvostoliittoa. Tämä ei kuitenkaan lisännyt kommunistien kannatusta.


title: Georges Marchais

text: Marchais oli puolueensa ehdokkaana huhtikuun 1981 presidentinvaaleissa, mutta hän sai vain 15,3 prosenttia äänistä, mikä oli kommunistien ehdokkaan siihen mennessä huonoin äänisaalis toisen maailmansodan jälkeisenä aikana. Puolueen kannatus mureni vähitellen seuraavan vuosikymmenen aikana. Marchais vetäytyi lopulta puoluesihteerin tehtävistä tammikuussa 1994. Hän jatkoi kansalliskokousedustajana kevääseen 1997 asti.


title: Raumanmeren koulusurmat

text: Raumanmeren koulusurmat tapahtuivat Raumanmeren yläasteella Raumalla 25. tammikuuta 1989. 14-vuotias koulupoika ampui kahta koulutoveriaan aseella kesken aamupäivän oppitunnin. Molemmat uhrit olivat poikia ja kuolivat vammoihinsa myöhemmin samana päivänä. Toinen pojista oli 15-vuotias ja toinen 14-vuotias. Ampuja yritti surmata myös kolmannen oppilaan, mutta tämä kaatui eikä luoti siksi osunut poikaan.


title: Raumanmeren koulusurmat

text: Ampuja pakeni paikalta mutta jäi kiinni Eurajoella kello 17 iltapäivällä. Koska tekijä oli alle 15-vuotias, hän ei joutunut rikosoikeudelliseen vastuuseen teoistaan. Hänet tuomittiin kuitenkin maksamaan yli 100 000 markkaa vahingonkorvauksia. Ampuma-ase kuului tekijän ammuntaa harrastavalle isälle. Syyksi tekoihin ampuja kertoi ala-asteelta asti jatkuneen koulukiusaamisen. Tilanteessa mukana olleiden mukaan tapauksen henkinen jälkihoito epäonnistui täysin. Seuranneessa julkisessa keskustelussa koulukiusaamisesta syytettiin yleisesti television väkivaltaohjelmia.


title: Raumanmeren koulusurmat

text: Raumanmeren koulusurmat oli ensimmäinen kouluampuminen Suomen historiassa. Marraskuussa 2007 tapahtui Suomen toinen kouluammuskelu, Jokelan koulusurmat, kun Pekka-Eric Auvinen surmasi kahdeksan henkeä sekä itsensä. Syyskuussa 2008 tapahtui Suomen kolmas kouluammuskelu, Kauhajoen koulusurmat, kun Matti Saari surmasi kymmenen henkeä sekä itsensä. Suomen kouluissa on myös tehty puolenkymmentä kuolemaan johtanutta puukotusta, joiden motiiviksi on useimmiten kerrottu koulukiusaaminen. Tätä ennen Suomessa oli tapahtunut yksi koulusurma, Puolalanmäen välikohtaus vuonna 1981.


title: The Italian Job

text: The Italian Job on vuonna 2003 ensi-iltansa saanut elokuva. Elokuva on uusintaversio vuonna 1969 ilmestyneestä "Riehakas ryöstö" -elokuvasta. Elokuvasta on valmistunut myös videopeli The Italian Job.


title: The Divine Comedy

text: The Divine Comedy on pohjoisirlantilainen Neil Hannonin luotsaama pop-yhtye.


title: The Divine Comedy

text: Neil Hannon on ollut yhtyeen ainoa pysyvä jäsen. Hän perusti yhtyeen vuonna 1989, jolloin siihen liittyivät John McCullagh ja Kevin Traynor. Ensimmäinen albumi, R.E.M.-vaikutteinen "Fanfare for the Comic Muse" ei menestynyt. Sitä seurasivat yhtä huonosti menestyneet EP:t "Timewatch" (1991) ja "Europop" (1992). Näillä vastikään värvätty uusi jäsen John Allen vastasi joidenkin kappaleiden laulusta. "Europop"-EP:n kaupallisen epäonnistumisen jälkeen yhtyeen tämä kokoonpano hajosi.


title: The Divine Comedy

text: Hannon ei kuitenkaan luovuttanut ja julkaisi "Liberation"-albumin vuonna 1993. Sen sisältö oli varsin monipuolinen vaihdellen "Europopin" kieli poskella -tyylisestä synth popista (lähes täysin tunnistamaton aiemmasta versiosta) "Timewatching" -kappaleen kaltaiseen klassiseen tyyliin. Sillä on lisäksi yletön määrä kirjallisia viittauksia: "Bernice Bobs Her Hair" muistuttaa F. Scott Fitzgeraldin novellista, "Three Sisters" hyödyntää Anton Tšehovin näytelmää, ja "Lucy" on pohjimmiltaan kolme William Wordsworthin runoa musiikkiin sovitettuna. Tämä johti jonkin asteiseen arvostelumenestykseen, mutta kaupallinen menestys jäi vielä uupumaan.


title: The Divine Comedy

text: Vasta menestyttyään jonkin verran Ranskassa Hannonin oli mahdollista siirtyä toiseen albumiinsa. Vuonna 1994 julkaistu "Promenade" sisälsi hyvin paljon Michael Nymanin kaltaisia klassisia vaikutteita. Hannon itse tiedosti tämän, kun hän ilmeisesti lähetti säveltäjälle levyn ja vitsaili pyytäen tätä olemaan haastamatta häntä oikeuteen. Konseptialbumi rakastavaisten viettämästä päivästä sai kriitikoilta samanlaisia kiittäviä arvioita kuin "Liberation". Kaupallista menestystä ei tullut vieläkään, huolimatta siitä, että albumi sisältää Hannonin tähän päivään mennessä parhaimpia kappaleita kuten "Don't Look Down", "The Summerhouse" ja livesuosikin "Tonight We Fly".


title: The Divine Comedy

text: Samoihin aikoihin Hannon myös kirjoitti ja esitti Father Ted -sitcomin tunnusmusiikin (josta sittemmin muotoutui "Casanova"-albumin kappale "Songs of Love"), ja myöhemmin tarkoituksellisen huonon Euroviisuja pilkkaavan kappaleen "My Lovely Horse" yhteen jaksoon. Hannon vastusteli fanien toiveita julkaista kappale joulusinglenä, mutta lopulta se julkaistiin vuonna 1999 "Gin Soaked Boy" -cd-singlellä. Tämä ei ollut viimeinen kerta, kun yhtye vastasi tunnusmusiikista, BBC:n tiede ja teknologia -show "Tomorrow's World" käytti kappaletta "In Pursuit Of Happiness". Hannon sävelsi hiljattain myös musiikkia The IT Crowd -komediasarjaan, jonka käsikirjoittaja on myös Father Tedistä vastannut Graham Linehan.


title: The Divine Comedy

text: Albumi "Casanova" (1996), ja erityisesti single "Something for the Weekend" oli yhtyeen ensimmäiseen menestys. Neil Hannonista tuli erottuva, joskin epätodennäköinen, pop-tähti, joka nähtiin aina eleganttina dandynä. Kaupallisen menestyksensä huipulla yhtye julkaisi albumin "A Short Album About Love" (nimi on viittaus Krzysztof Kieślowskin samannimiseen elokuvaan). Se äänitettiin live-soundcheckissä Brunel Ensemblen kanssa Shepherd's Bush Empiren konserttiin valmistautuessa. Siltä monet kappaleet julkaistiin b-puolina. Levy ilmestyi osuvasti ystävänpäivänä 1997. Tämän jälkeen yhtye osallistui "I've Been to a Marvellous Party" -tulkinnallaan Noel Cowardin kappaleista koostuneelle kokoelmalle.


title: The Divine Comedy

text:
Keikarimainen imago hylättiin seuraavalla, aiempaa synkemmällä "Fin De Siècle" -albumilla 1998. Tosin sen isoin hitti, hilpeä
"National Express", kappale linja-autonkuljettajista, oli ristiriidassa albumin intiimimmän ja itsetutkiskelevan sävyn kanssa. Vuonna
1999 julkaistu "Secret History - the Best of The Divine Comedy" -kokoelma tasapainotteli näiden tyylien kanssa. Yhtyeen suurimpien hittien ohella se sisälsi uudelleen äänitettyjä versioita "Liberation"-albumin kappaleista ("The Pop Singer's Fear of the Pollen Count" ja "Your Daddy's Car") sekä kaksi uutta kappaletta ("Gin-Soaked Boy" ja "Too Young to Die"). Samana vuonna yhtye myös teki yhteistyötä Tom Jonesin kanssa ja äänitti coverin Portisheadin kappaleesta "All Mine" Jonesin "Reload"-albumille.


title: The Divine Comedy

text: Yhtyeen vakavampi puoli tuli esille myös sen säestäessä Ute Lemperin vuonna 2000 julkaistulla "Punishing Kiss" -albumilla. Neil Hannon ja Joby Talbot tekivät sille myös kaksi uutta kappaletta sekä sovituksen Bertolt Brechtin ja Kurt Weillin kappaleesta "Tango Ballad", minkä lisäksi Hannon lauloi Lemperin kanssa kaksi duettoa ("Tango Ballad" ja "Split").


title: The Divine Comedy

text: Vuonna 2001 julkaistu "Regeneration" pyrki etäännyttämään yhtyettä komiikasta. Hannon pestasi kuuluisan tuottajan Nigel Godrichin uudistamaan yhtyettä. Albumi menestyi kuitenkin lähinnä kriitikoiden keskuudessa eikä kaupallisesti, ja pian sen julkaisun jälkeen ilmoitettiin, että The Divine Comedy hajoaisi. Vuoden kuluttua Hannon oli kuitenkin taas kiertueelle uuden kokoonpanon kanssa. Yhtye soitti Yhdysvalloissa, Isossa-Britanniassa ja Irlannissa yhteiskiertueella Ben Foldsin kanssa, joka myöhemmin coveroi The Divine Comedyn kappaleen "Songs of Love" "Sunny 16" -EP:lleen.


title: The Divine Comedy

text: Seuraava albumi "Absent Friends" julkaistiin vuonna 2004. Se sisälsi sekä vakavaa materiaalia että varhaisien julkaisujen kevyitä sävyjä ja kiteytti näin ollen hyvin yhtyeen olemuksen. Samana vuonna The Divine Comedy teki myös kaksi merkittävää esiintymistä, yhden London Palladiumissa (josta julkaistiin myöhemmin live-DVD) ja toisen Royal Albert Hallissa.


title: The Divine Comedy

text:
Tammikuussa 2005 Hannon ilmoitti hankkineensa maailmanlaajuiset tekijänoikeudet koko tuotantoonsa, jonka yhtyeen entinen levy-yhtiö Setanta Records oli julkaissut. Yhtyeen virallisilla kotisivuilla hän kertoi lanseeraavansa oman levy-yhtiön Divine Comedy Recordsin 90-luvun materiaalin uudelleenjulkaisemiseksi. Tämän on uskottu tarkoittavan sitä, että levyt
Liberationista (1993) Fin de Siècleen (1998) julkaistaan myöhemmin uudelleen.


title: The Divine Comedy

text: Hannonin yhdeksäs The Divine Comedy -nimikkeen alla julkaisema albumi "Victory for the Comic Muse" (nimi on viittaus debyyttialbumiin) ilmestyi kesäkuussa 2006. Fanit ovat arvioineet sitä vähemmän henkilökohtaiseksi ja vapaamman lähestymistavan sisältäväksi albumiksi. Valtaosa levystä äänitettiin vain kahdessa viikossa, mistä levyn spontaanimpi äänimaailma johtunee, ja sillä soitti myös Travis-yhtyeen basisti Dougie Payne.


title: The Divine Comedy

text: Neil Hannonin laulua kuultiin The Hitchhiker's Guide to the Galaxy -elokuvan (2005) soundtrackillä, jonka oli säveltänyt The Divine Comedyssa aiemmin vaikuttanut Joby Talbot. Vuonna 2006 Hannon lauloi myös Doctor Who -televisiosarjan soundtrackin kappaleet "Song For Ten" ja "Love Don't Roam". Haastattelussa hän kertoi, ettei olisi voinut kieltäytyä, sillä ohjelma oli hänen lapsuuden suosikkinsa. Samana vuonna Hannon lauloi lisäksi kappaleen "Aliens" irlantilaiselle hyväntekeväisyyslevylle "The Cake Sale".


title: Marianne Ihalainen

text: Marianne Ihalainen (22. helmikuuta 1967 Tampere) on suomalainen jääkiekkovalmentaja ja pelaajauransa lopettanut jääkiekkohyökkääjä.


title: Marianne Ihalainen

text:
Ihalainen aloitti naisten jääkiekon pääsarjassa jo vuonna 1982. Hän pelasi koko hänen lähes 20 kautta kestäneen uransa Ilveksessä. SM-sarjassa Ihalainen voitti 8 kultaa, 4 hopeaa ja 4 pronssia. Yhteensä hän teki 379 ottelussa tehot 357+307.
Hän pelasi Ilveksessä numerolla 16, ja pelaajauransa loputtua Ilves jäädytti hänen pelinumeronsa. Jäädytys oli ensimmäinen naisten SM-sarjassa.


title: Marianne Ihalainen

text: Maajoukkueessa Ihalainen pelasi viisi kertaa MM- ja EM-kisoissa sekä edusti Suomea Naganon olympialaisissa. Mitaleita kertyi neljä EM-kultaa, 5 MM-pronssia, sekä olympia- että EM-pronssi. Yhteensä arvokisapelejä Ihalaiselle kertyi 116 pisteillä 73+64.


title: Marianne Ihalainen

text: Pelaajauransa jälkeen Ihalainen on jatkanut naisjääkiekon parissa valmentajana. Hän johdatti Ilveksen kultaan, kahteen hopeaan ja pronssiin SM-sarjassa kausina 2002–2006. Maajoukkueessa hän on toiminut 20-vuotiaiden naisten maajoukkueen valmentajana vuodet 2003–2006 ja vuodesta 2006 eteenpäin Ihalainen on ollut naisten maajoukkueen valmentaja ja joukkueenjohtaja.


title: Marianne Ihalainen

text: Vuonna 2007 Ihalainen aateloitiin Riikka Välilän (o.s. Nieminen) kanssa ensimmäisinä naisina Jääkiekkoleijonaksi.


title: Aarnitoko

text: Aarnitoko ("Horizocerus hartlaubi", aiemmin "Tockus hartlaubi") on afrikkalainen sarvinokkien heimoon kuuluva lintulaji. John Gould nimesi lajin Gustav Hartlaubin kunniaksi.


title: Aarnitoko

text: Aarnitoko jaetaan kahteen alalajiin:Vuodesta 2014 lähtien BirdLife International ja IUCN ovat käsitelleet alalajia "granti" omana lajinaan.


title: Rollin’ 20’s Crips

text: Rollin’ 20’s Crips on Kalifornian Long Beachin paikallinen mustien katujengi. Rollin’ 20’s -jengillä on Cripsin parissa useita sisarjaostoja, joiden nimet ovat vastaavia numeroinnin vain muuttuessa (Rollin’ 30’s, Rollin’ 60’s, Rollin’ 80’s jne.) Nimessä oleva kymmennumero tulee siitä kadun numerosta, jota jengi ”hallinnoi”.


title: LaSexta

text: laSexta on espanjalainen televisiokanava, joka aloitti lähetyksensä keväällä 2006. Se on Espanjan kuudes valtakunnallinen televisiokanava, josta tulee myös sen nimi.


title: LaSexta

text: laSextan ohjelmisto muodostuu sarjoista ja urheilusta. Ulkomaalaistuotannoista kanava esittää muun muassa sarjoja "Bones", "Kova laki", "Kovan onnen kundi", "Pako", "Shark" ja "Sopranos". laSextalla on Espanjan jalkapalloliigan esitysoikeudet ja vuosien 2009 - 2013 välillä yksinoikeus autourheilun Formula 1 -kilpailuiden esittämiseen Espanjassa. F1-lähetysten ja jalkapallon lähetysoikeudet ovat myös autonomisten televisioiden liitolla Fortalla. Kanava esitti myös jalkapallon MM-kilpailut 2006 sekä koripallon MM-kilpailut 2006 ja EM-kilpailut 2007.


title: LaSexta

text: laSextan omistaa Gestora de Inversiones Audiovisuales La Sexta -osakeyhtiö, jonka hallituksen puheenjohtajana toimii näyttelijänäkin tunnettu Emilio Aragón.


title: LaSexta

text: Espanjaa vuoden 2008 euroviisuihin edustamaan lähtenyt hahmo Rodolfo Chikilicuatre sai alkunsa kanavan myöhäisillan Buenafuente-ohjelmassa.


title: Berlin

text: Nimi Berlin voi viitata useisiin eri asioihin, henkilöihin ja paikkoihin:


title: Martin Niemöller

text: Martin Niemöller (14. tammikuuta 1892 Lippstadt, Saksa – 6. maaliskuuta 1984 Wiesbaden, Saksan liittotasavalta) oli saksalainen evankelinen teologi ja Saksan evankelisen kirkon vaikutusvaltaisimpia johtajia. Niemöller perusti 1933 tunnustuskirkon ja oli Hessenin-Nassaun evankelisen maakirkon johtaja. Hän oli alkujaan meriupseeri.


title: Martin Niemöller

text:
Niemöllerin kirjoittamaksi on jäänyt maailmanhistoriaan runo "Ensin ne tulivat...", jonka tarkkaa muotoa ei tiedetä, sillä runon sisältö ja järjestys on muuttunut useaan kertaan:
Vuonna 1913 Saksan merivoimien upseeriksi tullut Niemöller palveli Ensimmäisen maailmansodan aikana useissa eri sukellusveneissä vuosina 1915−1918. Hän palveli U-73:lla kapteeniluutnantti Gustav Sießin alaisuudessa lähes koko vuoden 1916, osallistuen miltei kahdenkymmenen aluksen upottamiseen pääosin miinoilla. Alkuvuodesta 1917 saman vuoden kesään Niemöller toimi U-39:n merenkulku-upseerina kapteeliluutnantti Walter Forstmannin alaisuudessa. Tänä aikana U-39 upotti 35 alusta, joiden yhteisvetoisuus oli yli 90 000 bruttorekisteritonnia. Elokuussa 1917 Niemöller määrättiin förstiksi komentajakapteeni Waldemar Kophamelin U-151:lle. Niemöllerin aikana U-151 upotti laivoja yli 55 000 bruttorekisteritonnin edestä. Yliluutnantti Niemöller sai lopulta oman sukellusveneen, UC-67:n, komentoonsa kesällä 1918. UC-67:n päällikkönä hän upotti torpedoilla kolme kauppa-alusta Välimerellä, yhteisvetoisuudeltaan 3 900 bruttorekisteritonnia. Niemöller palkittiin ansioistaan ensimmäisen luokan rautaristillä. Sodan lopulla hän päätti ryhtyä papiksi, mikäli selviäisi. Vuoden 1920 Ruhrin alueen levottomuuksien aikana kansallismielinen konservatiivi Niemöller osallistui Freikorps-liikehdintään, toimien Akademische Wehr Münster -nimisen vapaajoukon kolmannen pataljoonan komentajana.


title: Martin Niemöller

text: Alkuun kansallissosialisteja kannattanut Niemöller oli myöhemmin 1933 perustamassa kansallissosialisteja vastustavaa Tunnustuskirkkoa yhdessä muun muassa Karl Barthin ja Dietrich Bonhoefferin kanssa.


title: Martin Niemöller

text: Yhdysvalloissa asunut kirjailija Thomas Mann julkaisi hänen saarnojaan ja kiitti hänen rohkeuttaan. Niemöller joutui keskitysleiriin Sachsenhausenin ja Dachaun keskitysleiriiin vuosiksi 1938–1945. Toisen maailmansodan jälkeen hän oli Hessenin-Nassaun evankelisen maakirkon johtaja 1947–1964. Hän toimi ekumeenisessa liikkeessä ja rauhanliikkeessä ja puhui ydinaseriisunnan puolesta. Vuonna 1961 hän nousi Kirkkojen maailmanneuvoston johtoon.


title: Kurt Eisner

text: Kurt Eisner (14. toukokuuta 1867 – 21. helmikuuta 1919) oli saksalainen poliitikko ja toimittaja. Eisner toimi Münchenin neuvostotasavallan ensimmäisenä pääministerinä kesästä 1918 alkaen.


title: Kurt Eisner

text: Juutalainen Eisner syntyi Emanuel Eisnerin ja Hedwig Levensteinin poikana Berliinissä. Hän toimi sosialistisessa liikkeessä ja oli vuosina 1907–1910 "Fränkische Tagespost" -lehden päätoimittajana ja sen jälkeen vapaana toimittajana Münchenissä.


title: Kurt Eisner

text: Eisner organisoi keväällä 1918 vallankumouksen Wittelsbach-sukuista monarkiaa vastaan Baijerissa ja toimi sen tilalle pystytetyn Münchenin neuvostotasavallan ensimmäisenä pääministerinä kesästä 1918 alkaen. Eisner kuoli, kun kansalliskiihkoilija Anton von Arco auf Valley ampui hänet kadulla Münchenissä 21. helmikuuta 1919. Surmaaja selvisi varsin lyhyellä vankeusrangaistuksella ja oli sen jälkeen vapaalla jalalla vuodesta 1925 kuolemaansa vuoteen 1945 saakka.


title: Anssi Koskinen

text: Anssi Juhani Koskinen (18. elokuuta 1929 Tampere – 26. marraskuuta 2016 Tampere) oli suomalainen jääkiekkoilija, valmentaja, toimittaja ja jääkiekon taustavaikuttaja.


title: Anssi Koskinen

text: Koskisen pelaajaura kesti vuodet 1947–1957. SM-sarjassa hän pelasi TK-V:ssä vuodet 1953–1956. Hän pelasi 1950-luvun alussa myös Ruotsissa Jönköping Södran joukkueessa. Vuodet 1958–1961 Koskinen valmensi TK-V:tä ja luotsasi joukkueen yhteen SM-hopeaan ja kahteen SM-pronssiin.


title: Anssi Koskinen

text: Koskisen vaikutus jääkiekkoon ei jäänyt pelkästään pelaamiseen ja valmentamiseen. Hän otti ensimmäisenä Suomessa käyttöön TK-V:ssä peliasu- ja kaukalomainonnan vuonna 1959. Tämän lisäksi Koskinen on vaikuttanut jääkiekossa Jääkiekkoliiton liittokokousedustajana, SM-sarjaseurojen yhdistyksen johtokunnassa ja SM-liigan johtokunnassa. Hän oli myös vuodet 1957–1961 Kansan Lehden markkinointipäällikkö. .


title: Anssi Koskinen

text: Koskinen toimi Lätkäruutu-nimisen ohjelman toimittajana Tesvisiolla ja Yleisradiolla. Hän piti jääkiekkoa esillä tv-esiintymisissään niin paljon, että häntä pidetään Suomen ensimmäisenä television jääkiekkopakinoitsijana.


title: Anssi Koskinen

text: Suomen Jääkiekkomuseo aateloi Koskisen vuonna 2007 Jääkiekkoleijonaksi jääkiekkovaikuttajana. Hänet palkittiin myös Opetusministeriön ansiomitalilla kullatuin ristein pitkästä työstään urheilun hyväksi.


title: Anton von Arco auf Valley

text: Anton von Padua Alfred Emil Hubert Georg Graf von Arco auf Valley (5. helmikuuta 1897 – 29. kesäkuuta 1945) oli poliittinen aktivisti, joka ampui Baijerin pääministeri Kurt Eisnerin kadulle Münchenissä 21. helmikuuta 1919.


title: Anton von Arco auf Valley

text: Arco auf Valley oli vahva nationalisti ja osaksi juutalaisesta taustastaan huolimatta antisemitistisesti asennoitunut. Häntä ei kelpuutettu Thule-seuran jäseneksi.


title: Anton von Arco auf Valley

text: Arco auf Valley selvisi lyhyellä vankeudella: hän vapautui vuonna 1925 ehdonalaiseen ja sai vuonna 1927 täyden armahduksen.


title: Anton von Arco auf Valley

text: Arco auf Valleylla oli vaimo ja lapsia. Hän kuoli 48-vuotiaana liikenneonnettomuudessa Salzburgissa.


title: Berlin (New Hampshire)

text: Berlin on kaupunki Coosin piirikunnassa, New Hampshiren osavaltiossa, Yhdysvalloissa. Se sijaitsee Androscoggin River -joen varrella ja White Mountains -vuorijonon ääressä. Vuoden 2000 väestönlaskennassa kaupungin asukasluku oli 10 331. Sen pinta-ala on 161,8 neliökilometriä ja asukastiheys 64,6 as./km².


title: Berlin (New Hampshire)

text: Berlinin perusti Massachusettsin Berlinistä kotoisin ollut Thomas Wheeler vuonna 1829. Kaupunkiin kehittyi sen oivan sijainnin vuoksi nopeasti metsäteollisuutta. Vuonna 1882 skandinavialaiset siirtolaiset perustivat kaupunkiin Yhdysvaltojen ensimmäisen hiihtoseuran, Fridtjof Nansenin mukaan nimetyn Nansen Ski Clubin. Vuonna 1892 Berlinille myönnettiin kaupunginoikeudet.


title: Hood Surgeon

text: Curtis Young (s. joulukuu 1981) on yhdysvaltalainen hip hop-artisti. Hänet tunnetaan lavanimellä Hood Surgeon. Young on Dr. Dren poika. Young on työskennellyt myös Eazy-E:n pojan Lil Eazy-E:n kanssa. Hänen ensimmäinen albuminsa oli Son of a Doctor.


title: Juhani Niemelä

text: Juhani Niemelä (s. 17. kesäkuuta 1941 Iitti) on suomalainen näyttelijä.